url: =Ka nu khetul puakkham leh ka pa pheituamtaw kithuap ~ Deih Tung :: ZOMI DAILY\nposted on 21 January 2015 at 11:40 am Lomkholna: Deihtung, News\nKa nu leh ka pa kikal ah zan ciang in ka lum a, khuadam mah mah ta leh khuadam lam kaphawk kha kei hi. Ka nu in a ang ah hongpom tinten a, khualum ka sa mahmah hi. Kei a khop in midang te ka eng kei a, kuama nuntak na ka phawk kha kei hi. Ka nu a khe a tonciang in kakhetul uh khatveivei ki sukha a, ka nu khetul in hong kiat phampham in lamdang kasa hi. Khat veivei ciang in ka nu khetul puakkham in ka puanza teng uh zialmang thei a, ka pa bang heh mah mah thei hi.\nKa nu khetul puakkham in hong sukkhak vat ciang bang in ki lau man liang hi.Ka nu khetul puakkham pen banghang hi mawk hiam? Khuahun vot luat manmaw? Khua hun ka mawhsak ding hi. Banghang hiam cih leh ka nu in khedap hoih lei zo lo a, a khe puakkham te na ngawn sathau nuhzo lo lai hi. Ka sum neih loh uh leh ka pa ka mawh sak kei a, khua hun ka mawh sak hi.\nA taktak in khua hun zong hi tuan lo a, sum ka neih loh man un a hi ta zen hi. Ka nu khuasung a vak ciang a khetul puakkham in siluang a, pawlkhat te bang in nin anei sa thei lai uh a, ka nu mai zum thei mah mah hi. A taktak in khetul puakkhampen khedap hoih neihzawh loh man a hihi. Khedap hoih bulh in sathau zut zo peuhleng khetul apuakkham zong in phalbi sung bek khawng hi sam a, ahi zong in ka nu a pen dam hun nei thei nawn lo hi.\nNipi ni sun kikhop man khit ta ciang in ka pa in phimleh khau tawh tutna khat la a, a khedap sia teng khui zelzel thei hi. Ka nu in a hih leh khedap sia khuithei lo a, ka pa in a khui a hihi. Ka pa in a khedap akhui ding teng a man ciang, ka nu hong ki pan leuleu a, ka pa pheituam tawvang teng thuapsak sak mai hi. A pheituam bek hi lo in a puan te zong thuapsak a, ka pa puan te pen a mel taktak bang hiam cih ki thei nawn lo hi. Ka pa in lopuan ding khat bek nei a, puan dang zong haulua tuan lo hi. Ka innkuan un mimalkhat ciang puan 3 ta ka neih uh leh bek hi ding hi in ka um hi. Tua te zong pen a hoih lua hi lo a, a ki silhthei cih ciang bek a hihi.\nKhua ah ka om sung in ka lungsim hong sukha mah mah in ka nu khetul puakkham leh ka pa pheituam taw kithuap a hihi. Ken lah sum zongzo lo, khua ah sumtha lawh ding ci leng zong nitha khat ciang tul khat hi leh ni pi khat sung bang ka tha lawh ciang khedap khat khawng ki lei zo pan, tua kawmkal ah annek ding ki sam lai, nisim in vaimim cim ki huan, vaimim pen duh pen a hih loh hang mai ngaplo sa in neknek mai in om hi.\nZingsang tho phet in an kisu pah a, suktum a giksimsim khat ki likziahziah pah mawk hi. An pen vaimim cim hi a, an kam lim lo sa in ki ne den hi. Ankam lim loh na pen mehlim om loh man zong a hi ding hi. Ka nu leh ka pa hehpih huai ka sa a, ken lah bangmah ka lawhthei kei hi. Sum nei-in hi leng ka nu khetul phuakkham a nuh ding sathau ka leisaknuam hi.Tua bek hi lo in ka pa pheituam taw ki tuap ka laih sak nuam a, ka laih sakzawh kei phial leh zong a khui na ding phim leh khau beek ka lei sak nuam hi. Khua lam nuntak haksat na te pan in bangcih leng suakta thei ding ci in ka ngaih sunsun a, ka lung a kham hi.\nKa neulai siahsiah a hih leh sangkah kah ka hihman in sum ka zongman kei a, ka sangsap ding, ka sangpuan ding leh ka kisap tuam tuam te ka nuleh ka pa in hongleisak zelzel uh ahih man in amau a ding bang ki mangngilh liang uh hi. Ka nu khetul a puahkhap loh na ding in khedap hoih a leiding ciang ka sangsum ding ki sam a, ka nu in kei a ding in hong khen hi. Ka pa zong tuadan mah a hihi. Kasang sum ding tawh hong buai pih uh a, ama nasep puan ding second hand na san lei ngam lo hi.\nHihdan dinmun ah ka om om pen kei leh kei ka ki hawmthawh mah mah a, sum zong khia ning ci in ka ki thawi hi.Gamdang pai honglang mahmah a, kei zong gamdang ka pai nuam hi. Sum ka leitawi uh leh 10% a ditkikdingin ka ngah uh a, kei zong Gamdang ka pai hi. Gamdang ka tunkhit ciang innlam a sumhaksat na thei ka hih man in sum hoih takin ka khol hi. Sum khol ka cihsam hang in ka khasum tawm lua a, tam ka ngah kei hi.\nGamdang a ka pai pen ka nu leh ka pa khua leh tui a taisan ka hi kei a, ka nu leh ka pa ading, khua leh tui a ding ci in gamdang a pai ka hihi.A zenzen in khualam a ka nuleh ka pa, khuapih tuipih te, Zomi khem peuh in nuntakna nuamzaw deuhsa in hong ciah ta un hong ci le uh ka ut mah mah hi. A hih kei leh zong sumleh paai kicing nei in nu leh pa, khua leh tui, Zogam a puah kik zo khop ding in sum leh paai nei leng ka ciah baih nuam hi.\nPrevious: Zolai – Nang Koi ah Pai Ding ~ Rev. Cin Do Piang\nNext: Sum khol ding hoih hi


timestamp: atn

url: =“Nu aw, kong it hi” ~ Hau Za Cin :: ZOMI DAILY\nposted on 5 January 2015 at 8:47 am Lomkholna: Article, Hauzacin\n“Nu aw, hih pen kong it hi cih ka gen theih hun nunung pen hikha ding hi. Nu aw, kong it hi…” “Banghang in maw bawi?…. Ken zong kong it den hi.”\nSouth Korea ah tembawpi tuahsia sungah Danwon High School sangnaupang 330 tuang uh hi. Amau pen Incheon khuapi pan tuikulh Jeju hawh ding, khuadak dinga pai ahi uh hi. A tembaw uh a tum ding laitak ion naupang khat in a nu kiangah thu khak a, sms text message: “Nu aw, hih pen kong it hi cih ka gen theih hun nunung pen hikha ding hi. Nu aw, kong it hi,” ci hi.\nA nu in a tapa gennop tello ahih manin, “Banghang in maw bawi?” ciin thukkik pah hi. A dawnkikna ngahpah lo ahih manin a nu in, “Ken zong kong it den hi,” ciin khak kik saisai hi. A sawtlo in a tapa pen Sewol Tembaw tuahsia sungah a tuang ahih lam thei a, tuni in ni thum phazo a, a tapa tembaw tawh tui sungah a tumsuk pen hing maw, si maw kitheilo, kimu nailo hi.\n“Nu aw, hong it ing” ciin na gen theih laiin am in, hanciam in na itna pulak in genkhia mengmeng lo ding na hi hiam. I tuanna tembaw ciat ni khat ni ciang a tum ding vive i hi hi. Nute hong itna mangngilh ngei kei ni. Topa in nute thupha pia kim ciatta hen. Hau Za Cin\nPrevious: Tulaai Leitung Thuthang Tuamtuam Updates Jan 4,2015\nNext: 2015 kumthak lungngaihna


url: =ZONGEINA KIPI,KI TENNA THU - Laibu Saal\nHome > Thuluui/Articles > ZONGEINA KIPI,KI TENNA THU\nZONGEINA KIPI,KI TENNA THU\nLeitungah pupa ngeina a neilo minam khat beek a om kei hi. Pupa ngeina a nei minamte, minam kician khat ahi hi. Ei Zomite in ih tenna mun lehmual zui-in Pupa ngeina a tuamtuam ih nei ciat hi. Tuate’ lakah mi a tam pente’ zat ngeina ih sin ding hi.\nPasal khat tangval a suah ciangin zi ding a zonsak akul hi. Nungak leh tangval kikhawl, kithuahin, tua panin kimeltheihna a piang hi. A masa-in tatzia, hekzia, kizepzia, pianzia, nuihzia, mit heek kituahpih khat om a, kivangngaihna a piang hi. Tua kivangngaihpihte tawh kithuahthuahin kingaihna apiang hi.\n1. Zuthawl piakna:\nIh pu ih pate in kimuh, kitheihna bek tawh thugen uh hi. Thusim thu lang a genpih ngam lawm hoih khat kinei a, BAWMTA’ kici hi. Bawmtate in alawmte ki-itna kip taktak asak ciangin a lawm tangalpa’ nu leh pate’ tungah limtak a genppih hi. A nute, apate in zong a numei’ nu leh pate’ kiangah Zuthawl tawh va hawh uh a, a tapa’ zi ding va dotsakin thu kho khat peuhpeuh va ngen uh a, tua pen ZUTHAWL PIA” kici hi. Zuthawl kisang thei, kinolh thei hi. A numei’ nu leh pa a thukim leh zuthawl neeksak a, a thukimna agen uh hi. A thukim kei uh leh thu tampi gen lo-in a zu alupthuk uhhi.\nA kip khit uh ciangin kiciamna khat bawl uh a tua khit ciangin mopi ding hun sehin, ani ding khaubawk khihin aciamteh uh hi. Mopi ding ciangin akisamding nakhempeuh tawh kikuan pah hi. Mopite’innah thusapi in thu sungin gatang akai hi. (Hih gatang kaih cih pen tu hun a thu gente in akhilkhil a gen theih nadinga lai tawh ih thu gen ding a toma ih lak (achhiat) dan ahi hi.) Thusapa’ tangin thusunsiam khat peuh in zong thu sung thei a, “TAAMSI” kici hi. Thusun ding teng aman siang ciangin innteek lamte zong thu kisung teng adawn kikna ding uh kikumin mun khatah tuam paikhiat uh hi. Tuate in thusapa’ thusun sung panin Manpi, Mankang, Angkhen, Kanman, Puman, Minman, Zaangdawh, Saseng pua, Moliah leh Mualkhup man akipan thu ki sung teng tawh kisai-in amau’ thukimna mipi mai-ah sungin, gatang kai kik uhhi. Thukimna a om khit ciangin mo sapuak ding kigo hi. Tua sa kigo pen “Tunsa” kici hi. Tunsa pen U-sa, Nausa in kihawm hi. Bawmta pa in sakha a tang hi. Mokhate in seng khat, tukhat, hei khat, puanbu khat, sathau bing hkat leh khivui khat kengsak uh a, tua pen moken kici hi. Alawmpa tawh a luphop ni mateng a a ki thuahpih ding nungak khat kicial a, “MOLIAH” ahi hi.\n1) Sialkhup sa: Mo pen kilei pah lo-in a gai ciang bekin kilei pan hi. Agai lama ki theih ciangin mo man dingin sial tawh vakuanin innah va khum a, innteekte in sa na gawhin, tua pen “SIALKHUP SA” kici hi. Tua sa U-sa nau-sa mahin kihawm hi. Sakha pen taamsipa ahihkei leh thusapa in tang hi.Tua ni-in innteekte in neihsa lamsa a kensak nop bangbang a kengsak uh hi.\n2) Inntuanna: Ta nih leh thum aneih khit uh ciangin inntuamah tuankhia-in inn tuamin a om a kul hi. Tua banga, tuan khia a a tang teente, “INNTUAN” kici hi. Inn atuan khit ciangin a inntuan ding pen in sa khat go-in, a inntuanna- inndongta ding kiseh sak pah hi. Inndongta sehna-ah sanggam, tanu, pu, thusa, sasem, nuphal, zawl cih bangin kisehsak hi. Tua ahisehte in a kigo sa amau’ tan ding diat uh a tang pah uhhi.\n3) Taang hawmna: Inntuan ciangin innpite’ gal-aih, sa-aih leh gawh leh luup ki keng theilo hi. Tuate a hih nop leh inntuan cilte’ hanciamna tungtawnin a banbanin hih thei hi. Numei min tawh zong hih thei a, pasal’ min tawh zong hih theih hi. Numei’ min tawh a ki hih bangkua honna pen “TAANGHAWMNA” kici a pasal’ min tawh akibawl pen “GAL-AIHNA” kici hi. Taanghawmna bawlna dingin vokpi kigo masa hi. Tua taanghawmna bawlna sungah a huh dingin nupa siangtho khat, zubel khatin kicial hi. Tua nupate in zong nupa siangtho dang cial beh thei lai hi. Nupa siangtho kici pen akiteen ma-un kuamah tawh a gen bang lo, a pumpi-ah poina a nei lo a kitengte ahi hi. Tua bang nupate “KEEKTA” kici hi. Hih keektate inn sungpi-ah a a tuamin pheek kiphahsak a a ven ma teng tua lai-ah kigiaksak hi. Nupate in tulpipa zat ding annhang leh zatuite akipan mipite neek ding dawn ding teng sepsak hi. Tulpite a lian pen hi a, kektate in zom hi.\nNumei min tawh taanghawmna akizawh khit ciangin pasal min tawh gal aihna kipanleuleu hi. Gal aih ding akipat ni pen “PANSIIK NI” kici hi. Tua ni-in phit kisatin nitaak ciangin phiit kilem hi. Phiit la leh phiitum zia tuamtuam kinei ciat hi. A ni nihni-in sa kigo-in, zu kine a, nitaak ciangin muut kawmin khuang leh zaam tumin laam kawmin innkaa-ah nungak tangvalte in gal la sa-in a zanhak uh hi. Tua ni pen ZUPI NI” kici hi. Zupi ni zong nitum ciangin innsung tumna leh pusuahna a om kik hi. Khuangtumpa in tawngnok silhin dialpaak khima muvanlai kha veng leh sawnkai a tot hi. Zubelte pen gal-ai sa-ai sate bek kivaakin tua pen “LAWMVAAKNA” kici hi Tanghawmna a bawlsate a sih ciangin puandum keng thei a, gal-ai ngeite a sih uh ciangun tawngnok a keng thei pen hi. Tua nihte a sih ciangun khuangtumin gal la sa-in kilawm thei pen hi. Tua ahih manin tuate hihtheih nsdingin bangkua honna kithupi sak hi. Bangkua hong nuamte sa bengin khat leh khat gal mat sa mat lamah kidem uh hi.\n3. Samual suahna:\nGamsa khempeuh ki mualsuah kim lo a, sa khempeuh ki ai theilo hi.. A ki ai thei sate in Sai, zangsial, cingpi, vom, ngal, saza, leh sahangte ahi hi. Hih sanamte ki ai thei-in zong kimualsuah thei bek hi. Sa a ki mualsuah ciangin hanla sa-in a mante min kilo a, a thau kilawn hi. Samualsuah a kizak ciangin khuang, zam, phiit, tuukpaak leh zuthawl tawh khuamualah kidawn a, gam kuan teng tuuupak kitotsakin zu kitulhin lam kawmin innah ki ciahpih hi.\nSa mante inn atun ciangin ganpi khatin sa ki ai hi. Sa manlo a a- ai nuam a om leh zong ki ai thei hi. Sa man lo a a ai nuamte in mi matsa a luhawm khawmin ki ai thei hi. Sa man a a aite hi ta leh, man lo a a aite hita leh ahamphatna uh akikim hi. A hizongin a aih zah leh amat zah tawh kizui-in zu lehsa angah thei uh hi. Gal man, sa man, gal-ai sa-aite a sih uh ciangin athah zah amat zah uh tawh kizui-in akgia, sawnkai kibawl thei bek hi. Akgia sawnkai akibawl ciangin sawntan sawnkai, vaphual kha, untong mei, vakhu giate tawh kibawl hi.\nSih ciangin sa mat leh sa-aih sate min zui-in dialkikhai thei bek hi. Sai man a a aih leh dialkaang, cingpi mante a aih leh dial zom, sahangmante in a aih leh dial san, tangza la te a aih leh nang pan kikhai hi. Khatvei aaite kht vek kikhia a,nih vei thum vei a aite a aih zahzah kikhai thei hi. Tampi a khai zote minthangin kizahtak mahmah hi.\nVok khat pan nga dong agawh khit ciangin aki tongthei pan hi. Hih pen gawh lehlup kidemna a hi hi. A tongte in sialkhat panin a tungsiah a gawh zawh zahzah go thei hi. Asial gawh zawh zahzah songin a phut uh hi. A hih zote in a zi’ aih ding tawh sial akopin go thei a, “SIALKOP GO” kici hi. A go thuap zote ki minthang sak mahmah hi. sialkop a gawh khit ciangin innkaa laizangah song phut thei pan hi. Tua banga innkaa a zong aphut zo ding mi ki khaat mahmah hi.\nGal ai ding ahi zongin, sa ai ding ahi zongin, a om ciangin zunung ding ci-in zusa uh a, zu anun ciangin aih khat teitei a nei uh hi. Zunun zong pasal kidemna khatmah a hi veve hi.\nHih bangin khang khat sungin pasal akisa khat in ahih zawh leh a hih dingin ih pu ihpate’ kidemna ngeina ahi hi. Tu hunin hih ih pu ih pate’ ngeina zatzia kibang kimlo hi. Ahih hangin mailam hun ciangin ngeina a ki bangin ihzat theihleh a hoih ding hi.\nItem Reviewed: ZONGEINA KIPI,KI TENNA THU Description: Rating: 5 Reviewed By: Cinpu Zomi


url: =Rohingya te huhna piading Malaysia Tembaw Bangladesh tungta ~ ZD :: ZOMI DAILY\nRohingya te huhna piading Malaysia Tembaw Bangladesh tungta ~ ZD\nposted on 14 February 2017 at 5:18 pm UTC+9:30 Lomkholna: Malaysia, News, Sawltak, World\nMalaysia gampanin Myanmar leh Bangladesh gamsung aom Rohingya te huhna puakdingin azinkhia “Nautical Aliya” tembaw pen Bangladesh gamsung tungkhinta hi. Malaysia panin azinkhiatzawh ni 12 acinkhit tuni in Bangladesh gamsung Chittagong Port ah sun 12:30pm hunin alut theipan ahihi.\nBangladesh kumpi in agamsung ah lutding naphal paklo uh a, ahi zongin tuni in Coast Guard Boats nihleh Navy Vessel khattawh dawntuahin Chittagong Port ah lutsakta hi.\nHih tembaw tawh Mission zinkhiatna ah amakaipipa ahi Datuk Seri Abdul Azeez Abdul Rahim in Bangladesh kumpi in phalna hongpia in, agamah honglutsak manin lungdam mahmah hi ci’n genkhia hi. Chittagong Port pen tembaw tampi sungtum pusuak in abuai mahmahna munkhat hi a, ko tembaw tawh bangmah nawngkaina omkhaloding in ka lamen uh ci’n genbeh hi.\nAhi zongin Bangladesh gamsung Rohingya Refugee Camp omna munah tembaw tungpan Volunteers 25 bek paikhuan pia uh ahih manin, lungkim zolo uhhi. Mi 25 sangin atamzaw phalna hongpiaktheih nadingun kaki ngetnget laitak uhhi cihzong genkhia hi.\nHih “Nautical Aliya” kici tembaw pen Malaysia Port Klang panin February 03 ni in azinkhia hi a, February 09 ni in Yangon Port ah lutthei hi. Yangon Port ah Rohingya Community te adingin huhna van pawlkhat asuahkhiat khit uh ciangin Bangladesh gamsung aom Chittagong Port lam zuanin zinkhia leuleu uhhi.\nTembaw tawh huhna puakin hongpai te “Food Flotilla for Myanmar” ci’n minvawh uh a, Kelab Putera 1Malaysia (KP1M) leh Malaysian Consultative Council of Islamic Organisation (MAPIM) kici te ii makaihna ahihi.\nRelated: Rohingya te huhna piading Malaysia Tembaw Yangon tungta ~ ZD\nMalaysia gamsung aom NGOs kipawlna tuamtuampan, gamdangpan leh Medical Team, Media Practitioners, Teaching Staff cihbangin mituamtuam kikaikhawm in abiakna kibatpih te uh ahuhdingin aki thawikhia uh ahihi. Volunteers akigawm in mi 182 kihel cih kiza hi. ZD Sawltak #zomidaily\nPrevious: Athaulua mahmah Chinese khat lampi ah tukin, amathu in thozolo (Sengam ah mithauval tam) ~ ZD\nNext: Trump’ National Security Adviser Michael Flynn kitawp ~ TK Lian


url: =ZAM Thupuak :: 29 Apr 18 (DHS te ki pankik tading) :: ZOMI DAILY\nZAM Thupuak :: 29 Apr 18 (DHS te ki pankik tading)\nposted on 28 April 2018 at 10:30 am Lomkholna: Malaysia, News, ZAM, Zomi\nNa galte kua hiam? Sun Tzu gelh The Art of War laibu sung-ah na galte kua hiam cih thei-a, nang le nang kua nahiam cih na kitel teh za vei bang gal na do zongin na gualzo dinghi, cih na gelh hi. Kei kua kahiam?, cih dotna-in ken kuateng huam ka hiam cih zong hong theisak hi. Innkuan makai khat ka hih leh kei mimal gal tawh buailo-in, innkuan bup gal (common enemy) mah thupi sak zawleng ka gal taktak ding-te hong kilang khia-in ka gual (alliance) dingte zong hong siang toto pah dinghi. Ka kep galvan (resource) te zong zatcing (efficient) tak le muibun (effictive) takin….. Read more >>>\nKidawm! Malaysia Zomipihte\nMay 09,2018 Wednesday ni Malaysia gambup kitel vai in, UNHCR in zong zumpi khak ding ahihlam ih ki thei khol sak hi. Hihthu hangin ki lung himawh mahmah ciat ahihmanin gamsung bit nading thu neiten nalimsep mahmah ahih manin hawhna ciah na ah pilvang ciatni.\nHawhna Ciahna Kidawm In : Malaysia gamsung, khuapi sung bitna dingin zanciang a duty palik ten lam dung a na vak laitak hong muh leh hong hopih/thu hong dong hamtang ding ahihman in nitak 10pm – zingsang 6 am kikal sung mitawm deuh sungteng inn pan na pu suah loh ding hoihpen a hihman in, a lo theilo ahih kei nak leh zekai/lol lua cih te kidawm in. Adiak in hih hun sung a kongzing lak a gamta te pen palik ten guta, mi gilo, damaih leh thusia bawl nuam in ngaihsun uh hi.\nIh theihsa mahbangin Malaysia Zomite a tawmzaw in kumpi’ phalna lai/thukimna lai cihbang neilo ih hihmanin velh leh sat thuak in ih koh ciang buaipihtak zong hong hong sa khollo uh hi. Tuabanah Damiah ten hong muh nak leh hong koihkhong loding ding lam theikhol in. Damiah te hong bawl ding dan pen genkholh theih omlo hi. Malaysia ah kongzing lak ki vualum kitam semsem a hihman in I kikhoh theih lai-in ki thuhilh tangtang ni.\nDHS te Kipan Kik Tading : May 2, 2018 pan DHS interview kipan kik ta ding ahih manin hong kisam nailo RSC interview sa khempeuh in na phone uh limtak na let nangun deih sakna lianpi tawh kong theisak uhhi. Theih den ding Na MY No., na UN No.: leh a nunungpen zum tawh kizop na natun na uh, a ni a kha te limtak ciamteh in. Thu kizakna om nonlo te leh Online pen et theih na sungah ani ding aki gelh zawh kal khat sapin hong kisap kei leh ZAM zum ah nong pai nading un kong theisak uh hi. Phone No.:+60 3 2142 6659\nTHUMAN LAMPI CIALPI AH SAPNA : Malaysia a om u leh nau sang gamte aw Pasian lamlah na leh hong thukim pihna om mah bangin Zomi Youth Conference nei nuam ih hih manin Zeisu min tawh kong zawn uhhi.\nZeisu hong gupkhiatna kitel nailote gupna ngah kitel nang leh gupngah sate Topa deihna bangin Ama thu tawh THUMAN LAMPI ah ih kal suan theih nangin Con -ference ah lawm le gualte nong pai nangun Zeisu min tawh kong zawn uhhi.\nSpeakers :Rev.Kam Cin Hau (Sia Kam Hau)\nRev. Cin Kim Pau (Sia Kimpau)\nAni : 24-25 May 2018\nAhun : 12pm-11pm\nAmun : OPEN UNION CHURCH (Setapak KFC nung lam ah)\n***Lutman, Bus sap cihte omlo in FREE in kivai hawm ding hi.Contact: Lalpu- 012 3367 462, Easter – 017 3233 415, Maa Mang 017 9351 504\nWELCOME TO ZAM :Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang nading un itna lian pi tawh kong zawn uh hi.\nACTS ZATO KIKHAK DING : May 1 Nasem Te Ni (Labour Day) leh May 9 Malaysia Kumpi kiteelni te ah ACTS zato kikhak ding hi.\nUNHCR ZUMPI KIKHAK DING : Hong tungding May 1 ni pen Nasem Te Ni (Labour Day) leh May 09, 2018 (Wednesday) Malaysia Gambup kiteelni te ah UNHCR zumpi kikhak ding hi. Tua ni appointment nei te UNHC R zum pan phone set in ani hong pia kik ding uh hi. UNHCR card renew ding te in zong tua ni ma in Renew khol leng hoih zaw ding hi.\nZAM ZUM AH HONG HAWH : Tedim AG Section zumpi ah Super Intendant asem Gamngai khuami Rev. ST Lian Za Tuang Malaysia ah zinsungin ZAM zum ah hong hawhin palaite thapiakna leh thunget sakna hong nei ahih manin kilungdam mahmah hi. Topa’n thu pha hong piaksakin hong zang semsem lai tahen.\nZAM ZUM AH HONG HAWH : Yangon Full Gospel Assembly pawlpi ah Assistant Pastor leh Full Gospel Bible Training Center ah Principle asem Nahnuai Khua mi Rev. Khen Kip leh azi Smh Zen Zam Vung te Malaysia hong zin sungin ZAM zum ah hong hawh in palaite thapiakna leh thunget sakna hong nei ahih manin kilungdam mahmah hi. Topa’n thupha hong piaksakin hong zang semsem lai ta hen.\nZAM ZUM AH HONG HAWH : Victoria Living Church pawlpi pan Evan Mang Khat Khan ZAM zumah hong hawhin palaite thapiakna leh thungetsakna hong nei ahih manin kilungdam mah mah hi. Topa’n thupha hong piaksak in hong zang semsem lai ta hen.\nZAM ZUM AH HONG HAWH : Korea Pastor Lee San Jun leh a lawmte ZAM zum ah hong hawhin palaite thapiakna leh thunget sakna hong nei ahih man in kilungdam mahmah hi. Topa’n thupha hong piaksakin hong zang semsem lai tahen.\nZAM ZUM AH HONG HAWH : Kawlpi, Galilee AG pawlpi ah Associate Pastor asem Sia Thang Muan Sing Malaysia hong zin sung ZAM zum ah hong hawhin palaite thapiakna leh thunget sakna hong nei ahih manin kilungdam mahmah hi. Topa’n thu pha hong piaksakin hong zang semsem lai tahen.\nZAM ZUM AH KILEI THEI TENG : ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlai san, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. Tua bek loin khui tuamtuam leh anuai a laibu te zong kilei thei hi.\n20. Laisiangtho A Thu zui-in Khenna RM80\nKIMAT KIHEN NA TUAH LEH : Kimiat kihen vai na tuak leh hih anuai a siate na contact pah in. Sia Tuang Pu 016 254 4093, Sia Go Mang 018 202 1216\nTHONGLAM TAWH KISAI\n1. Thang Khua Pau (Khampat) Body no.3292\n2. Do Sian Khai (Heilei) Body no.0298\n3. CungCung (Pyidawtha) Body no.3297\nHiteng Kajang thong ah om in,a tanau,akhuapih atheikha i om leh ZAM Zum ah hong zasak un.\n4. Kham Khua Vungh (Ngente) Sri Hatamas immigration zum ah kimuh pih thei.\nHONG KAN PIH UN : Nang Sian Lal –Vapar Khua in innlam te tawh a kiho loh zawh kum khat bang phata in, a omna kithei lo ahih manin a mu kha, a thei kha ih om leh hehpih takin ZAM zum ah ahi zongin, palai te khat peuh tungah ahi zoning hong zasak pah un.\n1. Kap Sian Kai 12. Luan Deih Lun\n2. Cing Ngaih Mang 13. Lucy Kam Za Cing\n3. Mang Deih Tung 14. JK Mung Khan Khual\n4. Dal Tengh Mung 15. Niang Sian Cing\n5. Zam Dal 16. Cing Sian Hoih\n6. Lian Vung 17. Lian Suan Khai\n7. Ngaih Pi 18. Kam Sian Langh\n8. Nau Nem 19. Man Ngaih Lun\n9. Thang Sian Lian 20. Kap Lian Mung\n10. Gin Suan Mang 21. Sian Muan Cing\n11. Cin Suan Mang\nZATO LAM BUAI PIH TE\n1. Lian Sian Nuam (Singlei) Hospital Sungai Buloh\n2. David Mang Mun Khai (Khampat) Hospital Salayang\n3. Thang Gin Mang (Phaiza) Hospital UKM\n4. Pum Cin Pau (Limkhai) Myanmar Embassy\nContact : Sia Khuppi 011 3563 2059 Smh CiiCing 0111 282 8482\nKAJANG PLASTIC RECYCLE FACTOR\nah ZOMI Pasal Mi 350 Ki nawhdeih\nNasep hun-7:30Am – 7:30pm Nai2sung khawl hun\nKhasum-Nai 1 Rm5.30 Nikhat-Rm-63.60\nOffday-Sunday Sim. Omna pia – Anvak lo—Omna Na sepna huang sung. ZAM Card nei hamtang ding\nNasep tawh kisai :Sia Khuppi – 016 3838 014, 011 3563 2059\nTUKAL SUNG Nasep kiguan\nKAJANG PLASTIC RECYCLE FACTORY\n1.Pau Doih Tung (Anlangh)\n2.Lang Khan Khual (Anlangh)\nPortKlang Factory ah ki puak\n1.Thang khan Dal (Tonzang)\n2.Thang khen (Kawlpi)\nThupuak PDF tawh nasim nopleh Link >>>\n1. Do Thawn Kham (Tuilangh) RM30\n2. Zam Sian Dong (Mualbeem) RM50\nPanpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen.\nPrevious: Singapore ah innteeng nasemkhat kongkhak ahahsiang laitak anuai ah kiasuk\nNext: Khau bang ciah (Lakam) ~ Lengtong Pauno\nSamsung Phone khat ipsung ah akikoih laitak puakkham in meikuang\nIdol kammal azang Pasian nasemte hizaw ~ Sia Do Khup\nUS Texas sanginn sungah thaukappa kimankhin, mi 10 si, 10 liam\nTong Luansiam Lia Zozam – 2 ~ Hau Za Cin\nZomi Youth Forum bawlding vai taangkona ~ GZA\nInterview: Kip Thang (Bass Guitarist)


url: =Tulaai leitung Thuthang Tuamtuam Updates August 20, 2014 :: ZOMI DAILY\nposted on 21 August 2014 at 7:26 pm Lomkholna: Khawmpau, Myanmar, News, World, Zomi\n· US gam sung ah Innzuak Puaisa leh pilna nei atam mahmah hang katheih zawh a Zomi te deihsak a athei bangbang onghawmkhia nuam Pa Thang Pil Mung in Webinar tawh Inn lei nuamte leh aleikhinsa te theih huai thute asawtlo in ongbawlding a akiheltheiding mi 9 bek kisam laai ahihman in amanlang tak in hiah http://goo.gl/kKw3qu\nRegister nabawl peelmawh in. Zomi te peen Inn khawng ileipong sam hang Loan leh Mortgage cih nangawn akhensiam naailo te ihihman in hihbang thuhoih khahsuah kei ni. Zomi it veitaktak icih hibangte ahihi.\n· Africa gam ah kum 2 sungbang naseem aom kawlgam mi kum 22 dingkhat August 19 ni in Yangon khuapi damlo sa in ongtung a Ebola natna hiding in ummawh uh ahihman in Thai leh Kawlgam te buai man mahmah uh hiven August 20, 2014 ni in si asit uhleh nattut natna nahibilbel ci uhhi. Ebola natna tawh misi 1350 phata ci in WHO ten August 20, 2014 ni in genkhia uhhi.\n· Ongtungding December kha kiimpawl ah Kawlgam sung a akisam taangmi kaallak kiteelna ah ademding in NLD party ten ademdingte min September 15 niciang taangkokhia ta ding ci in August 20 ni in taangkokhia uhhi. Kawlgam bup ah Taangmi tutna 30 awng a Tedim ah 1 hi in ademding in ZCD pan Pu Chin Sian Thang keeksa in aomlaaitak ahihi.\n· Nungkha sung in New York state US a minthang simsim vanzuakna Marcy’s te company ah US kineihsiam mivom Rob Brown leh mikaangpau siamlo Spain tekhat mivom leh mikaangpau siamlohna hang in namuhsit bawl uha, Credit card gu ci in ngahpong in palikte naman sak uhhi. Lawmte zong lungkimdello in thu abawl uhleh, US thukhen zumte in Marcy te khialsak in $650,000 piakha ding in August 20 ni in thukhen hiau uhhi. Cih nopna ah US gam ah navun, napausiamlohman leh na neu keukau hang ongkisim mawh leh sumtha lawhna hoih mahmah khat hi cih agennuam ihihi.\n· US Attorney General Thusuutsiam Maangpi Eric Holder August 20 ni in nungkaal a kikaaplum mivom tangvaalnopa khua Ferguson ah tung a akikaplum pa innkuanpih te leh kumpi thuneite tawh kimukhawm hi. Eric in hih kithahna ah maantak leh tangtak in thukankhia ning ci in kamciampia ahihman mipi daaizawdeuh ta uhhi.\n· Guatemala gamte I gaalkaap Maangpipa ahi General Rudy Ortiz Mexico leh Guatemala gamgi ah Helicopter tawh aleen laaitak avanleeng kia in atuanpih gaalkaap 4 tawh August 20 ni in sikhawm uhhi. General Rudy Ortiz peen gaalkaap maang kum 31 aseemkhin hi a Nywin te Than Swe te bangbel hisamlo hi. Vanleeng kiatna ahang kitheinaailo a kumpi thuneiten akan san laaitak ahihi.\n· Thailand gam kiteelpi masung Prime Minister aseemding in Thailand gam thuneihna asutkhia gaalkaap Maangpi General Prayuth Chan-ocha Thailand Assembly in August 20 ni in thukimtak in teelkhia uhhi. Amahpeen King I thukimna angahkhit ciang kiteelkikdong Prime Minister aseemding hi a 2015 kum sung in gambup kiteelpi na bawlding uh ahihi. Kawlgam mahtawh akisuul zuih toto dan uh himawk ei\n· Hamas migilo te in Gaza pan Israel gam Rockets tang 137 lotto uh ahihman in cimnuai a sakibaak geltui a kithun acihbang in Israel Vanpan Beltung 92 vei August 20 ni in khiatsuk kik uhhi. Tuaban ah Israel Prime Minister Benjamin Netanyahu in nasiatak in atung anuai tawh Gaza simding Israel gaalkaap te August 20 ni in thupia hi. Israel mite leh Israel gam lungmuanhuai tak a ka om theihdong uh gaaldona kikhawlnawnloding ci in genbeh hi. Gam 15 kipawl UN Security Council in zong asimtham meeting bawlkhuankhuan uhhi.\nPrevious: Sri Lanka kumpi te’n Malaysia UNHCR te kiangah pilvangding vaikhak\nNext: ZOMI North Cup Vai thu tuamtuam zaksakna innteek lampan\nInterview: Kampu Laizom ~ Video Cameraman & Kungfu Film Star\nZomi Association Australia (ZAA) hongpian khiatzia\nUN huangsung OPE Department ah kamphen asem mi 7 ki khawlsak ~ ZD


url: =30 November 2019 | Sabbath 48 na (Nunna Hong Khel Neihsa Zeekna) ~ MUC\n30 November 2019 | Sabbath 48 na (Nunna Hong Khel Neihsa Zeekna)\nAdmin 10:41:00 PM Articles, Offertory Reading Zomi\n“Tua ahih manin tuhun a ka nuntakna zia pen kei hang hi nawn lo-in ka sungah a hong om Khrih hang ahi hi. Tua hi a, keimah hong itin, keima a’dingin a nuntakna a hong pia Pasian’Tapa ka muanna tawh tu laitakin a nungta ka hi hi” (Galati 2: 20).\nNeihsa sepna leh zeekna in sawm-ah khat leh sumpi piakna bek hi lo hi. Sawm-ah khat leh sumpi in i lungsim pulaak hi. Sumpi i piak ciangin i lungsim Pasian pia ihihna kisam hi. Neihsa kepna leh zeekna in i nunzia pulaak hi.\nKhrih tawh sikhawmin, i sungah Amah a hong nuntak ciangin huaiham, angsung aa dingin nungta nawn lo-in, mite aa dingin i nungta ding hi. Ci le sa deihna nialin, kipiakna hong om ding hi. Kiphatna lungsim bei ding a, Pasian tungah ki-apna, kiniamkhiatna hong om ding hi.\nLeitung nate itna panin vantung thute itna hong om ding hi. Khrih mitsuanin nuntakna hong om ding hi. Tawmvei sung nunna sangin tawntung nunna lunggulh zawkna hong om ding hi. Ci le sa ki-ukna panin Kha Siangtho’ ukna sungah nuntakna-ah kikhelna kimu ding hi. Jesuh tawh kizopna hoih i neih ciangin gamtat zia le tong hoih hong om thei pan ding hi.\nThuumna: Jesuh mitsuan a kalsuan ding kisam hi.Tua hileh i upna in zungkha semsem ding a, a gah nei upna hong suak ding hi.\nThungetna: Topa aw, nangma nasem dingin hong bawlpha, hong khel in. Amen.


url: =California ah pasal khatin Malaysia phawkna in Licence Plate tungah “Kopi O” gelhsak :: ZOMI DAILY\nCalifornia ah pasal khatin Malaysia phawkna in Licence Plate tungah “Kopi O” gelhsak\nposted on 26 May 2017 at 1:33 pm UTC+9:30 Lomkholna: Malaysia, News, Sawltak, World\nUSA, California sungah mawtaw Licence khatpen “Kopi O” kici citciatse hi. Ahi zongin tua Licence Plate pen Malaysia gamsunga niangtui zuaktheihna “kopi-O licence” hisamlo hi.\nAhi zongin tua mawtaw neipa in Malaysia gamsung ah aomsung in “Kopi O” akici “Black Coffee” pen limsa mahmah ahih manin, a mawtaw Licence Plate tungah “Kopi O” ci’n agelhsak cicitciat hi.\nTua mawtaw aneipa pen kum 29 aphakhin Scott Kurkhalter kici khat ahihi. Leitung gamtuamtuam ah zinkawikawi in, aomna California aciahkik ciangin Malaysia gamsung aomlai in lim asak mahmah Black Coffee aphawk tawntung nadingin mawtaw Licence Plate tungah “Kopi O” ci’n Register abawlsak ngiat cizen hi.\n“Coffee pen kaduh ngiat hi a, ka mawtaw zong avom ahihtawh California’s Classic Black ahih manin, “Coffee” min phuahsak dingin kituak mahmahding in ka um hi. M\nanglai tawh gelhdingzong hoih kasa a, ahi zongin ka khualzinna panin kadawn theihzel, lim kasak mahmah Kopi O cih min phuahdingpen kituak leh kilawm kasapen a, ciaptehzong nuamin tuamphadiak dingin ka lemen cihi.\nScott Kurkhalter pen alawmnu tawh Australia, South-east Asia, India, Europe cihbang in gamtuamtuam zinkawikawi ngeikhin hi. Penisular Malaysia zong abeisa kumsung in khatvei zinngeikhin a, tuahunlai in kal 3 bek tamin ciahkikpah hi.\nAhi zongin alawmte khatin Gopeng Guesthouse athakkhat hongding ci ahih manin, tuateng ah nasemding in Malaysia paikik hi.\nGopeng ah kha 2 sung aomsung in naseppih alawm Malaysian gammi tetawh niangtuisai atut uhciangin Kopi O theikha in, limsa mahmah ahih manin zingsangsim in tuabekbek dawnden cihi.\n“Malaysia gamsung ah niangtuisai tutciangin avaikhakdan zong atuampian khat hi a, Kopi O ka vaikhakcil in bang hongki piading cih ka ngaihsun theikei hi. Ahi zongin Black Coffee namkhat hongkipia in, kadawncil akipan lim kasasuak mahmah a, tuabekbek nisim in kadawnden hi” ci’n genkhia hi.\nRelated: California Bridge tungpan Selfie akizaihsawm numei khat kiasuk ~ ZD\nTu’n Scott Kurkhalter pen US gamsung ah ciahkik in, Malaysia gam nusiakhin himahleh, nisim in Kopi O mawtaw tungah atuangdending himawk hi.\nTa neilehzong tua minmawh aphuak khaphial tammaw 🙂 ZD Sawltak #zomidaily\nPrevious: Vietnam gamsung mopawi khatah pawisiim mikhat kidawtlum\nNext: Taiwan numei khat alupnasung buahbanglua mahmah ahih manin alawmpa tawh kikhenlawh


url: =Gamdang pai dingte theih huai pawl khat :: ZOMI DAILY\nGamdang pai dingte theih huai pawl khat\nposted on 30 August 2017 at 10:54 am Lomkholna: News, Zomi\n1.Neek leh Dawn\nNa inn teekte kiangah na duh dan lim nasak an nam limtak in gen ngam in. Tui tampi dawn den in. Niangtui bawl dan an/meh satsak dante limtak in dong cian in. Inn teekte in hong ompih den lo ding a hih man in nang bek na om ciang hihte hih thei le cin na lunglen ong kam tuam ding hi.\nNa paina nang vai ahih man in lamsap a ki pan nang leh nang na vaihawm ding a hihi.Pawlpi leh na zin tunna te tavuan hi zenzenlo cih phawk den in. A hi zong in ong dawn ding ong kha ding cihte pawlpi/ meltheih te thusiamna kipiak zawhna tung ah ki nga mah mah hi. A hun lap in huhna na kisap leh ticket lei ding ongkha zo ding cihte kal khat ma bang in huhna gen in leikholh gelkholh ding hoih pen hi.\nInnkuante lawmte tawh ki ho ciang in a mun leh a hun theih huai mahmah hi. Hotel ah na tun kei a leh na innteek te nasep hun theician pah in. Sun nasem a hih leh zan hun pen a tawlngak ihmut hun hi a, zan nasem a hih leh sun hun pen ama ihmut hun leh tawlngak hun hi leu leu hi. Nai 10 val sung nasem a tam zaw a hih man in gimm mah mah uh hi. Nui buabua, pau lualua , leh khawl theilo cihte ki dophuai mah mah hi.\n4.Tuibuk Restroom zatzia\nTui hon zia pen veipei takpei om a, pawl khat ah kaihsuk kaih toh om hi.Mun khat khat ah vei leh tak a sa a vot om in theikei leng ih zang bang pol dek tak thei hi.Na theih kei leh kithei sak ken la na inn teek te hoihbtak in dong pah in. Kisilna ah a kikhai plastic/ kalaka pen na kisil ciang tui kuang sung lam ah koih ham tang in. Tuiten a pua lam a kawt sakloh na ding ah dalna ahi hi.\nKi sil ciang in asa avot nang ma deih dan a hihi. Mun khat te ah a tung lam kikapsak leh a nuai ah tuiphel tawh dawha ki buahna om hi. Mek ziau a hih kei leh kaih ziau cih hi zaw deuh hi. Satpiang pen a tang a zang om hi. Body soap ci in a bung ah a tuan leh satpia tawh ki bang hi.Shampoo or conditioner a ki ci bungte samsawpna lusawpna hi.\nBody cream, hair creamte satpiang zat a na zat leh siangthei mah mah lo ding hi. Kisil man ciang a cizolza hi.\nInnteekte in lupna khan khat ong piak leh a awng man a ong lumsak maw amau innkuan kigawm a lum a ong pibawl ong thupi bawl man a ong awn cih thei cian masa in. Inn ah na giah na lup ding leh luploh ding zasak tang tang in. A sia pen tuak kha le cin na zintunnate tavuan na hihi. Nang lupna khankhat ong pia in inn na ciah loh ciang innteekte a ding in lupna nuam mah a lup ding deihsak huai mahmah hi.\nDeihsakna lianpi tawh\nSia thangboih, Tulsa\nPrevious: Singapore leinuai Tunnel sungah Taxi atailaitak puakkham, Video kizaihkha\nNext: KL khuasung Myanmar Embassy ah lungphona kinei, Kawlgammi teng hawlkhia hen cita\nShanghai khuasung aom Restaurant te ah Expired Meat kizang\nKuala Lumpur khuasung sanginnkhat meikang in mi 25 si, 3 liam\nKei zong Crusade ka va pai a… ~ Zomi Quavadis\nMalaysia, Bangsar vengsung inntung khatpan in tutphah kipaisuk in mikhat dengkhadek\nSuahtakna Bangci Zatding? ~ Hau Za Cin\nFacebook Founder te innkuan in naukemding kumkhat US$110,000 tawh cialsawm\nWinMerge – Files etkak theihna\nMalaysia KLIA2 vanlengtual sung guza aom khakding siansuahna kineiding ~ ZD\nNaungek suakcil ni 6 bek aphapan khat mangcip in asisa in tuikhuk sungah kimukik


url: =Rahab helped Israel to take Jericho, Joshua 2:1-24 | Bibleview\nTedim » Lai Siangtho » Thuciam Lui » » Rahab helped Israel to take Jericho, Joshua 2:1-24\n2:1 Tua ciangin Nun’ tapa Joshua in Shittim panin thukanin mi nih sawlsim a, “Pai-in gam va en un la, a diakdiakin Jerikho khua hong en un,̵ a ci hi. Amaute pai uh a, Rahab min nei a paktat numei khat’ inn-ah tungin giak uh hi.\n2 Jerikho kumpipa tungah, “Gamsung a en dingin Israel mi pawlkhat tu nitakin hih lai-ah hong tungzo hi,̵ ci-in kigen hi.\n3 Tua ciangin Jerikho kumpipa in Rahab kiangah mi sawlin, “Na inn sunga hong tum, na kianga hong tung mite hong paikhiatpih in; bang hang hiam cih leh gam khempeuh a en dingin amaute hong pai uh hi,̵ a ci hi.\n4 Ahih hangin Rahab in tua mi nihte la-in na seel khin hi. Tua ahih ciangin amah in, “Hi mah hi, ka kiangah mi hong pai uh hi. Ahih hangin amaute koi pan hong pai uh hiam, cih ka thei kei hi.\n5 Kulhkongpi a kikhak ding khuamial ciangin tua mite paikhia uh a, koi-ah pai uh hiam, cih ka thei kei hi. Manlangin amaute delh le uh cin na pha khading uh hi,̵ a ci hi.\n6 Ahih hangin amah in innkhum zangah tua mite paipih to-in innkhum zangah a koih ngei bangin a koihsa anthul kungte lakah amaute seel khin hi.\n7 Tua ahih ciangin mite in Jordan lamah ngahmun dong delh uh a, a delhte a paikhiat phetin kulhkongpi kikhak hi.\n8 Amaute a lup ma-in innkhum zanga amaute kiangah Rahab paito-in\n9 tua mite kiangah, “ Topa in note’ tungah hih leitang hong piak khitna ka thei a, note ka hong kihta mahmah uh hi. Hih gam sunga a teng mi khempeuh note’ hangin lunggim uh hi.\n10 Bang hang hiam cih leh Egypt panin nong paikhiat lai-un Topa in note’ mai-ah San Tuipi a kan’sakna, leh Jordan galkhata om na suksiatmang uh Amor mite’ kumpi nihte ahi Sihon leh Og tungah na bawlna uh ka za khin uh hi.\n11 Tua thu ka zak phetun ka lungsim uh bei a, note’ hangin mite’ lungsimah han’na bei hi; bang hang hiam cih leh Topa na Pasian uh, tunga om vantung leh nuai-a om leitungah Pasian ahi hi.\n12 Tua ahih ciangin tu-in note tungah kong dik gamtat bangin note zong ko innkuanah nong dik gamtatna ding uh Topa’ min tawh kei tungah hong kiciam un la, a man taktak lim khat kei hong pia un.\n13 Ka nu, ka pa, ka sanggamnute, ka sanggampate, leh amaute tawh a kizomte khempeuh hong hon un la, sihna panin kote hong suaktasak un,̵ a ci hi.\n14 Mite in ama tungah, “Nang’ tangin kote ka si ngam uh hi. Hih ko’ thu na genkhiat kei nak leh, Topa in kote tungah hih leitang hong piak ciangin nang tungah dikna leh thumanna tawh kong gamta ding uh hi,̵ a ci uh hi.\n15 Tua ciangin amah in tawlet panin khau khat tawh amaute khaisuk hi. Bang hang hiam cih leh khuapikulh sung lampangah ama inn kilam a, khuapikulh sungah amah teng hi.\n16 Amah in amaute kiangah, “Mualtungah pai un. Hong delhte tawh na kituak khading uh hi. Hong delhte hong ciahkik mateng ni thum sung tua lai-ah bu un. Tua khit ciangin na paina ding uhah na pai thei ding uh hi,̵ a ci hi.\n17 Mite in ama kiangah, “Kote nong kiciamsak thuciamna thu tawh kisai-in ka paubaang kei ding uh hi.\n18 En in, hih leitangah kong pai uh ciangin kote nong khaisukna hih tawletah hih khauhual san na khih ding hi. Na inn sungah na nu leh na pa, na sanggamte leh na pa’ innkuanpihte khempeuh na khawm ding hi.\n19 Mi khatpeuh na innsung panin kongzing lampi-ah a paikhiat leh ama sihna pen ama khialhna hang hi ding a, kote ka siang ding uh hi. Ahih hangin inn sungah nang tawh a om mi khatpeuh a kisukkhak leh, ama sihna pen kote’ khialhna hi ding hi.\n20 Ahih hangin hih ko thute na genkhiat leh, kote nong kiciamsak thuciamna tawh kisai-in kote ka siang ding uh hi,̵ a ci uh hi.\n21 Tua ciangin amah in, “Na thugen bangun hi ta hen,̵ a ci hi. Tua ciangin amah in amaute sawlkhia a, amaute paikhia uh hi. Amah in a khauhual san a tawletah a khih hi.\n22 Amaute paikhia-in mualtungah pai uh a, a delhte a ciahkik mateng ni thum sung om uh hi. Bang hang hiam cih leh a delhte in lamdung khempeuh zongin bangmah mulo uh hi.\n23Tua ciangin mualtung panin mi nihte paisuk kik uh a, galkahin Nun’ tapa Joshua kiangah tungin amau’ tunga thupiang khempeuh a gen uh hi.\n24 Amaute in Joshua kiangah, “ Topa in leitang khempeuh eite’ khutsungah hong pia taktak hi. Tua thamloin tua gama teng mi khempeuh eite’ hangin lungmang uh hi,̵ a ci uh hi.


url: =4. October 26 , 2019 | Pawlpi 13 ah va zong kawikawi ~ MUC\n4. October 26 , 2019 | Pawlpi 13 ah va zong kawikawi\nAdmin 8:31:00 PM 4Q2019 mission news, Articles, MISSION NEWS\nMary John Ijaa, 42\nMary John Ijaa in biakinn muh ding a hamsatlam thei kha lo hi. South Sudan gamah teengin Khristian innkuan sung panin khangkhia hi. A pawlpi sungah ki-itna, kipumkhatna mu lo hi. Kum 16 a phakin pawlpi dang khat lut hi.\nHih pawlpi thakah zong upa, deacon kituhin khat le khat kilemlo uh hi. Hih pawlpi ah kum nih a om khitteh pawlpi dang khatah lut leuleu hi. Hih pawlpi in missionary nasep hat uh hileh kilawmsa hi. Ahi zongin gamdang panin cimawh huhna puan tampi hong tungin, tua puante a hawmzia ding uh kithu tuak lo uh a, pawlpi mite khat le khat kitawng uh hi. Hih pawlpi panin zong kihemkhia kik hi.\nPawlpi dang khatah ki-ap kik leuleu hi. Pawlpi thum vei a laihna hi khin hi. A li na pawlpi sung a lut khit, biakinn tual hahsiang nasep a sepna panin Mary a cina hi. Mun phiatin a om laitak a khe na vatin san gawp a, bawk semsem hi. Mary in dawisiamna nei khat kiangah va pai hi. Tua dawi tawh kipawl siamna nei pa in, inn na phiatna mun khatah hamsiatna mun khat sik kha na hih manin, tua hangin na khe na hi, ci hi. Pawlpi mite khat in Mary mudahin hong bum hi, ci hi. Bumleh thei, dawi-ai nei mipa in lemhiam khat la-in Mary lu pan a khe dong neu no no-in a vun atsak hi. Tua khit ciangin tuisa sungah kidiahsakin, lopa zung khat tawh a pumpi khempeuh zut hi. Tua khit ciangin tua tui dawnsak hi. Kum thum sung ni khat nih vei nek ding zatui pawl khat zong pia hi. Mary in a khe nasa lua-in lampai thei lo, bawkvak hi.\nNi khat a khe natna hong dam hi. Lampai thei hi. Tua dawisiamna nei pa in keel nih leh sum honpi khat pia hi. Mary in tua biakinn ah kikhawm ngam nawn lo hi. A dang pawlpi khat ah va kikhawm hi. A inn gei khatah biakinn kilam a, a kizawh ciangin, a inn gei-a biakinn\nah kikhawm hi. Pawlpi a guk vei khelna hi ta hi. Tua khitteh a sagihna, a giatna dongin khat khit khat laih kawikawi hi.\nMary in tapa khat hong nei hi. Ni khat a lup kawm a tui dawn a, a gawl nat cihtakin nasa hi. A ngawng bawkin na mahmah leuleu hi. Dawisiamna nei pa in Mary kiangah mi khat in hong suamlum sawm ahih manin, a hai sungah na sih nading khat hong koihsak hi, ci-in gen hi. Kum khat sung tawntung lupna tungah a hun bei hi. Dawisiampu pa in nisim a dawn ding zatui pia hi. Kum khat khitteh Mary in a natna pan dam hi.\nMary in itna leh kipumkhatna tawh kidim pawlpi hong zong leuleu hi. Nih vei thum vei a cina kik zelin, dawisiampu in bum ngah hiteh ci hi. A li vei-nateh a ngawng nasa-in a pumpi khempeuh bawkgawp hi. Dawisiampu pa in “ mi khat in na an nek sungah guu hong koihsak hi, ci-in gen hi. A natna dam thei mahmah lo-in dawisiam khat khit khat ah pai kawikawi hi. Kuamah in damsak thei lo hi.\nMary in pawlpi a 13 vei-na laihna hi ta hi. Hih pawlpi ah kikhawmin, cihmah a thungen ngei lo, tu-in thunget hong kipan hi. Ni thum sung angtangin thungen hi. Tua khitteh zato ah va kilak hi. Siavuante in Mary antangin thungen a zak uh ciangin, Mary paakta mahmah uh hi; tua bang ding hi, zato mangte Zota Mangpi Pa tungah damna ngen hiteh, ci-in dawng kik uh hi. Siavuanpa in zatui sunin Mary natna damsiang hi.\nMary in a natna pan dam khinin, bang hang hiam cihleh Pasian in a thungetna za hi; ahi zongin lungnopna nei lo hi. Mary in pastor nih tawh South Sudan khuapi Juba gei mualtung khatah suang nasep khat sem khawm uh a, a suang ngahte uh bangci zuak ding cih a kithu min zo lo uh ahih manun, Mary in hih pawlpi in zong ki-itna nei kei, ci-in pawl dang khat ah tai ding ngaihsun hi.\nTua laitakin Mary in SDA pawlpi ngaihsun kha hi. Hih pawlpi ah kikhawm ngei lo hi. Mary in Adventist pawlpi mite tawh a kiho uh ciangin, maitai nuihmai uh ahih manin Adventist pawl lut ding ngaihsun\nhi. A naseppih pastor nihte tungah SDA pawlpi ah lut ning, ci-in a pulaak ciangin, amau zong lamdangsa uh hi.\nMary in 2017 kumin April kha sung Pasian thugenna khat om a,tua munah kituiphum hi. Tua zawh a sawt lo-in a pasal leh a ta u pen zong kituiphum uh hi. Mary in bum kihta nawn lo hi. Bang hang hiam cihleh dawi-te sangin Jesuh vanglian zaw hi. Tu-in ka suakta hi; ka lungdam hi, ci-in pulaak thei hi.\nNidang a a naseppih pastor tawh kimu-in pastor in “ Mary a muh ciangin cidam mel pua-in lamdangsa-in, bangci bangin na cidam hiam, ci-in dong hi. Mary in “ thuman ka muh a kipan ka natna khempeuh bei hi; Pasian thu-um mite kipumkhatna sungah damna om hi,” ci-in dawng hi.\nTu quarter Sabbath 13-na sumpi in South Sudan gam Juba khua-ah sanginn kilam ding hi. MUC in Tongsial biakinn leh huang puah nading kipuak ding hi.\n4Q2019 mission news Articles MISSION NEWS


url: =ZAM :: UNHCR vaisai tuamtuam tawh ki muhkhopna kinei :: ZOMI DAILY\nposted on 21 July 2018 at 10:05 pm UTC+9:30 Lomkholna: Malaysia, News, Refugee, ZAM\nJuly 20, 2018 zingsang nai 8:00am pan 9:00am ciang UNHCR Conference hall ICC (Independent Chin Community) te leh FMT/Fraud Case Management Team te kimuh khopna kinei thei hi. Hih kimuh khopna tungtawn in Fraud Case tawh kisai phone hong sam kik ta ding hi cih hong gen uh hi.\nFraud Case tawh kisai in ih pulak khiatna tungtawn ah ZAM zum ah sazian hong pia case 242 te zong Fraud Case Management Team (FMT) te khut sungah ki-ap pah thei a, a man lang theithei-in hih case teng a File uh kong en ding uh aa, Phone sap kong ki pantading uhhi hong ci uh hi.\nTua a hih man-in, ZAM Zum ah Fraud Case tawh kisai-in min hong-ap min sazian hong pia khempeuh in na phone te uh hoih takin na let na ding uh zong ih ki za sak sawn hi. UNHCR zum pan khat vei phone hong lut ih let manloh pen bang hun ciang hong kihopih kik ding cih kigen thei lo a, a kum bangin zong ki ngak kik thei ahihmanin ih phone te hoih tak in len ciat ni.\nFMT leh ICC kimuh khopna man khiat ciangin CLU te tawh kimuh khopna 9:30am pan 11:00am ciang kizomto suak hi. Hih kimuh khopna pen Chin-State pan Malysia ah om kipawlna/Community makaite leh UNHCR te tawh kimuh khopna ahihi. UNHCR pan-in Malaysia ah om Chin-state pan gambel mite vai nai (2) sung bang kikup khop na ki nei hi. Tua sung pan a theih huai pawl khat :\nUSA Pipeline sung atung sa-te tawh kisai-in\n(i) USA pipeline sung a om case kigawm pen 2500 bang hi aa, individual in 5200 bang hi in tua teng khempeuh 31 December, 2019 ma-in gamthumna a lentheih nangding-in US kumpi te leh Malaysia UNHCR kikum khawm-in kihanciam hi.\n(ii) USA pipeline sung a tungkhinsa ih cihciang-in RST interview mankhin/phikhin in RSC/OPE ah, a file uh kipuak sate hi-aa tua te sungah min kibang te hita-leh min kibanglo te ahizong-in avek in a kigawmkhin ahihi.\n(iii) USA pipeline-sung ah omkhin mi 14,000 te lak-pan in Chin-State sungpan Mi 5,200 ahihi.\n(iv) USA pipeline sung ah a omkhin sateng gam 3 na paitheih ding leh paithei loh dingtawh kisai in USA lahwahkah/ DHS te interview na pan-in Mimal khatciat tung ah akhentat na uhtawh kizui ding hi. (Interview hoih tak ih phi theih ding hong thupi mahmah ding hi)\n(v) USA pipeline sungah a tungkhin NUPA te in ta a neih uh leh a tate uh UNHCR card kipiak sakding hi.\nInnkuan kigawmna tawh kisai\n(i) A Zi/a Pasal USA tungkhin in Malaysia a om Innkuanpih a Zi/pasal leh a tate asam nuam tepen Malaysia UNHCR in nidang in Card piaksak himah taleh tu-in tua bang innkuan pihte ki piaksak nawnlo ding ahih man’in Kawlgam pan in samleh uh lemzaw dinghi.\n(ii) USA te in kiteenna/ Nupa tawh kisai policy thak tukum March kha-in abawl na uhtawh kizui-in Nupa ahih leh legal married certificate/ kumpi zumpi pan’n nupa hihna laidalpi anei te bek nupa in ciamteh uh-aa tualo biakinn pan/ Ngeina tawh kiteen na cihte pen Nupa in sanglo uh hi.\nDHS/ USCIS tawh kisai-in\n(i) DHS/ lahwahkah ulian te maikha August khasungah hongpai kik theitading uh ahih man’n DHS interview ngak a om-te peuhmah interview ding-in phone hong kisap leh ih let theih pah nangin kiging sa-in om ni.\n(ii) Interview ah na gensa thu khat kikhel kik nimnum thei nawnlo ahih manin interview ih pai ma-in hoihtak ih kiging kholhtheih ding thupi mahmah hi. ZAM iNFO\nPrevious: Naungek kha 10 aphapan khat akepsak te innsung ah kia in si\nNext: Tedim Innmun/ Leitang\nBangladesh gammi khat ii nasep leitung ah adeihhuailo penpen nasepkhat in ki gensak\nTeamwork a omtheih nading thu nam (24) ~ Hau Khan Mang\nZAM Thupuak :: 26 March 2017 (UNHCR leh Community makaite Meeting kinei)


url: =NLD Kumpi Thak le Mailam Masuan. Gelh - Pau Sian Lian - Laibu Saal\nHome > Thuluui/Articles > NLD Kumpi Thak le Mailam Masuan. Gelh - Pau Sian Lian\nNLD Kumpi Thak le Mailam Masuan. Gelh - Pau Sian Lian\nNLD Kumpi Thak le Mailam Masuan\n2015 kum beikuan petpet teh gambup huam kiteelna ah politic lam a kantelte, politic paizia a tuatsiamte upmawh ngam zahsang le Nationa League for Democracy (NLD) party mahmah in amau-le-amau a ki lamet ngam zah sangun a tamzaw-in mipite’ teelna hong ngah uhhi. Kiteelna-ah NLD party zat tangkona in “Kikhel hunta!” (Time to Change!) cih hi-in, a tua kammal limlim in zong mipite lungsim ong bun mahmah khin-a, kikhelna tampi mah hong piang to zenzen tahi. Hih thului ah a hihleh NLD in gam koicih bangin gam hong makaih ding-a, bangteng tuakkha theidiam cih kei mimal muhna kong sung dinghi.\nNLD Party Zia\nNLD party-in kiteelna pan gualzawh na lianpi hong ngah takteh gam tampi ki lungdam mahmah a, “Mipite makaih ding, mipite sungpan, mipite’ teel democracy kumpi taktak” ngahta hang-ei kici ngeingai tek hi. Nitumna lamte democracy cihpen suahtakna (freedom) le mihing thuneihna(human rights) ultungsak ki-ukna hi phadiak hi. Ahi zongin kei mimal muhna ah NLD party in nitumna lamte(western gamte) zat democracy dan hong hi masa pah biangbuang khollo dinghi. Democracy kumpithak I cih NLD party limlimzong gamvai tuamtuam hangin party sung thu vaihawmna khat peuhpeuh-ah tungsiah thuthu (centralize) mahmah hi. Thu-le-la khensatna peuhpeuh ah a nuailam a mipite aw sang makai tungsiahte khensat bangbang ki zuizaw-in, party president Aung San Suu Kyi-in gamvai huihnunzia tawh kilawm kituak a sak dandan-in a khensat hi maihi. Adangte-in a semkhia hizaw a, Aung San Suu Kyi pen mipil le mihoih khat ahih man-in kisiat muhloh bek a hihi. Tua ahih man-in NLD paary gam makaih term masa kum (2016-2021) sung kituak khathei ding pawlkhat kong kumnuam hi.\n1. Vai kitukalhna\nNLD party makaih kumpi-in gammakaih na kipatzawh asawt lua lo hun khatteh vai pawlkhat a lum a let ongsuak thei dinghi. Banghang hiam cihleh NLD in gam vaihawm na lam-ah panmun taktak a ngah masak na hi-a a omsa makaihzia zong khel/laih/puahnuam lai uh ahih man-in hoih/sia zaw hiam cih I theihloh vai ki lumletna honkhat hongom thei dinghi. Tua bektham loh hun saupi NLD CEC te cih bangbang ngiat-in kal kituak takin suankhawm NLD te-in party khat cihciang sungah om nawnlo-in ki-ukna innpi (executive, legislative, judiciary) lamteng-ah le, Naypyidaw ah zum tutawh, state/division tuamtuam ah makai tawh kitheh thang ta uhhi. Tua ahih man-in ki-ukna lam a mapangte le party makai lamte(party leaders vs government policy makers) kikal ah zong thumin tak a kikupman hun ding hamsa ta dinghi. Party makai Aung San Suu Kyi mahmah in zong vaipuak sah lua ta a, vai pawlkhat-ah buai khengkhang-in ong kitukalh mang kha thei dinguhhi.\nJapan gamah zong hihdan kikhel vatna tuakkha ngei uhhi. Liberal Democratic party in kum 1950 lai pek a kipan Japan gam a uktoh ngelhngelh phialuh-hi a, 2009 kum taktak the mipite-in kikhelna kisam cihna tawh Democratic party of Japan (DPJ) panpih uhhi. DPJ in ki-ukna lam sem kha ngeingiat lo ahih manun, panmun lakzawh sawt lo-in a lum a let suak-in kum thum sungbek gam makaih kha uh-a prime minister thum veitak kikhek liang uhhi. Ngeina kician (system) khauhpai mahmah neisa Japan gam nangawn tuahsia thei uhhi. Myanmar gam-ah bel a siatzawk beh nading om nawnlo bilbel hi. NLD kumpi zong mipi deihna kiapah zatzat sam lo-in makaih na-ah suksia gawp veva samlo dinghi. Ahi zongin mipi lampan lah lamet khauh lua ahih man-in, omkhong lo-in na hanciam tak-in hong sem ding uh-a, zong khialh nemnumna hong tam lai dinghi. Na ong sep taktak uhleh Kawlte pauleng (pha-yu pha-ye) limlim kha thei ding uhhi.\n2. Kuan maban zom ding?\nThu nihna-ah hihbang NLD in makaih ki-ukna ah kitukalhna a omkawmkawm mah-in nidang pek-a kipan leitung mun tuamtuam pan Myanmar gamvai a vei, a kinte- theihnop mahmah Aung San Suu Kyi khit maban kuan zomding? (beyond Aung San Suu Kyi) cih dotna tawh kisai dawnna ahi ciangkhat kimu khia thei (akl) ki mangsia khiat thei ta dinghi. NLD in kum 20 val Aung San Suu Kyi le NLD CEC tawmkhatte in a hoih pen dingin makaih sa uhhi-a, kumpi khat zahin sepkhiat ding tamlo ahih man-in vai sah lua naihiaulo in party mi lakpan mihoih, mimuanhuaite in zong sepkhiat theihnading hunhoih ngah kha nailo uhhi.\nTun a hih leh kumpi vaipuak lianpi ngahin semta uh ahih man-in NLD mi panmun ngahte sungpan mi muanhuai, kiva a siam taktakte hong ki langkhia toto lel dinghi. Siamna cihteh mipite ading veina nei-in kiva tak-in vaihawm sak theih nalah hi-a makai Aung San Suu Kyi maipha ngahzo-a NLD CECte tawh mapan khop theihna zong a hihi. Makaihna tawh kisai, suahpih makai siamna(born leader) le hanciam/sin tawm makai (made leader) cih kikhen phadiak hi. Aung San Suu Kyi pen born leader nam hi-a, tu laitak NLD in made leader honkhat neita uhhi. President U Htin Kyaw, Vice-president Pu Henry Van Thio te a kipan parliament speakers U Win Myint, U Man Win Than Khaing te pawlpen made leader cih theih hiphot hi a hlutdaw ah zong dim metmat uhhi. NLD in term khat hong makaih khitteh mailam a makai ding kimu khia thei tadingin ka lamen hi.\n3. Ngeina Thak\nA thumna-ah thukonghonna ah gelhsa mah bangin NLD kumpi-in democracy zia-le-tong taktak sangin China kumpi zatdan ahi Confucianism lungsim puakpan piangkhia Meritocracy hong zangzaw ding uhhi. China kumpi le Communist party te pen Confucianism lungsim puakzia zang uh-a tua lungsim pen China, Japan, Korea le Singaporete-in vom mahmah uhhi. Confucinism tawh kisai ka laibu bawl “Bucing Khantohna le Picing Ki-ukna” ah ka gelhngei hi. Tom gen mahmah lehang mihing khat mun-le-za piakna ah ama neih-le-lam hauhna, ulian tanau neihna le thu dangdang en-loin a siamna, a gualzawhnate tungtawn-a panmun piakna (merits) hong kizang mahmah ta dinghi.\nLaivuan na ngeina (exam system) zong kici-a, panmun khat peuhah kipum deihsakna tawh kipiakna hi nawnlo zaw-in a pil taktakte, siam taktakte bekin panmun limci hong ngah toto ta dinghi. Gentehna-in NLD in election a zawhkhitteh teelcing palai khempeuh khauhpai takin pattahna (intensive training) nei-uh a, laizong vuansak pah ngiatngiat uhhi. Tu laitak state/division ah prime minister le hlutdaw speaker sem dingte zong mipi makaihna, vaieelnapilna hilhsim khinkhian khin uhhi. Tua bang dan siamna/kivak na ultun makai kiteelna hong kizom toto lai kha dinghi. NLD party pan MP te zuihding thukhunte pawlkhat China kumpi le China Communist party te ziatawh ki zawitawn mahmah hi.\n4. Dek Siamna\nNLD kumpi in sepmasak ding pulakna-ah gamsung daihna le kilemkikna (peace & reconciliation) sem masa nung, ci-uh hi. A sawtlo-in zong Second Panglong (21 Century Panglong -NLD version) bawlsawm uhhi. Hih thupen NLD bek hilo USDP makaih hunlai pekin U Thein Sein in galkapte tawh a sepkhop nop mahmah khat uh hikhin-a Fedederal Democracy cih kammal bang minamdang(ethnic) tesang lo pahpah nuamzaw dep uhhi. Hong piang lua lel dinga, minam khempeuhte ading lungkim huai taktak mah dinghiam?, cihbel patauh huai veve hi. Kawl mite hamphat nading deihkaihna tawh kisuai thukhun zong hong piangkha thei mai dinghi. Bangbang ahi zongin, ciantak-in gen ngam khat-in, 2008 Constitution sang state/division kumpite-in thuneihna ngahbeh zaw hamtang in, nuamtuam zaw veve sam dinghi.\nFederal ukna tawh kisai Federal pu (federalist) te-in a gen uhteh, federal pen gambup huam kumpi (union/central government) le gamkhat huam kumpi (state government) te kikal-ah ki kidek (bargain/ compromise) nahi, ci uhhi. Constitution tungtawn-a kimawlsiamna kici thei-a, van khat I deihleh tua van zuakte tawh kidek siamna tawh kibang hi. Tua ahih man-in Second Panglong Confederance kipat phet a kipan federal ki-ukna zia thak ah masuan teh thukhun zatsiam (van deksiam) mipilte kisap mahmah hun hong hi phadiak dinghi.\nMipite-in minam ai hamphatna I khahsuah nopkeh, policy geelsiam, ngaihsut siam, phutsiam, thu kalhkhiatsiam gamvai geelsiam mipilte kisam mahmah tading I hihi.Tua ahih man-in I maingat Federal Democracy ki makaihna zia thak-ah pilloh a pha mawh, siam loh a pianglo hun hong tung toto ta ding-a, pilna kician nei-a, I siam takpi nakleh Hlutdaw ah I tu-a tu ta keizongin nasep ding a-dim-a ha in hong omlel dinghi.\nLaigelh pa Pau Sian Lian in Zomi eLibrary / Laibusaal ading in phakna hong piak ahi hi.\ndate: Mon, May 2, 2016 at 9:06 AM\nItem Reviewed: NLD Kumpi Thak le Mailam Masuan. Gelh - Pau Sian Lian Description: Rating: 5 Reviewed By: Cinpu Zomi


url: =LESSON 11 | MARCH 11 – 17 KHA SIANGTHO NIALIN DAHSAK ~ MUC\nLESSON 11 | MARCH 11 – 17 KHA SIANGTHO NIALIN DAHSAK\nAdmin 11:34:00 AM Articles, Sabbath School Lesson\nTU KAAL SUNG SIM DING: Sawl. 7: 51; Heb. 10: 24; Eph. 4: 25 – 5:21; 1Thess. 5: 19 – 21; Mark 3: 28, 29.\nKAMNGAH: “Ni khat ni ciangin Pasian in note hong tatkhiat taktak nading thu a ciantakin hong lahna le Pasian’neihsa na hihna uh hong ciamtehna-in Kha Siangtho hong pia ahih\nmanin, tua Kha Siangtho na dahsak kei un” Eph. 4: 30.\nKha Siangtho in i mawhna, i ginatlohna hong musak hi. Jesuh Khrih le a hong piak mawhmai-na i ngah nadingin i lungsim hong khel thei hi. Siatna khempeuh tungah a gualzo dingin vangliatna hong guan thei hi. I nuntakzia in Jesuh kilangsak dingin hong huh thei hi. Tua hi taleh Kha Siangtho a nial mi tampi om hi. Kha Siangtho in thatang hatna zang-in hong khel lo hi.\nMihing in mawhna pen siatna-in mu lo hi. Ahi zongin mawhna in sihna hong tun hi. Hong khem hi. Mawhna in Pasian langpan hi; Ama sianthona le a hoihna deih lo hi. Pasian zia le tong nei Kha Siangtho in mawhna kici khempeuh nial hi. Siatna, mawhna i sep khak ciangin mawhna nusiat noplohna lungsim in Kha Siangtho dahsak hi. Kha Siangtho in hong ompih kei leh mawhna i nial zo kei ding a, siatna sungah nuamsa-in kikhel thei nawn lo dinmun hong tun ding hi. A kimaisak thei lo mawhna i cih in Kha Siangtho gensiatna, dahsakna a hi hi (Matt. 21: 31, 32).\nTu kaal sungin Kha Siangtho nial, dahsakna le a kimaisak thei lo mawhna cih thu i kikum ding hi.\nKHA SIANGTHO NIALNA\nSawl. 7: 51 sim in. Bang hong hilh khol hiam? Koi bangin na phawk hiam?\nLai Siangtho sungah Kha Siangtho tungah mawhna le a dang mawhna nam tuamtuam kimu thei hi. A tam zaw mimal tawh kisai mawhna hi. Mihon tawh kisai mawhna zong om hi (Sawl. 7: 51). Kham tawh kibawl bawngno a bia Israelte mah bangin Stephen a mawhsak mi honpi in zong thuman langpan uh hi (Pai. 33: 3). Tua bang mite in Kha Siangtho nial uh hi. Bang hang hiam cihleh Kha Siangtho zangin Pasian in kamsangte tungtawnin a pulaak thuman langpan uh hi. A tawpna ah Jesuh nial uh hi. Jesuh zui lo, Pasian thu mang lo-in amau bawl tawm thute bek zui uh hi.\nPasian’ bawlsa Ama hang bekin a nungta mihing in Kha Siangtho nial thei cih pen lamdang hi. A tawpna ah Pasian’ hehpihna zong a nial uh suak hi. Pasian in vanglian mahmah taleh Ama hatna zangin thuzui ding kuamah mah hong bantangkaih lo hi. Pasian in mimal khensatna, deihtelna thupisim hi.\nPasian in tua bangin thatang hatna zangin Ama thu mang ding deih hi leh Eden huan sungah Adam le Eve zong si lo-in tu ni dong mawhna om lo ding hi lo hiam? Pasian in a sia le a pha, thuman le zuau, sihna le hinna khentel thei-in deihtelna hong pia hi. A manpha khentel siamna a hong kipia khong ahi hi.\nMimal khat ciat in amau deihtelna bangbangin a thuak ding ahi hi. Tua banah mi honpi khensatnate zong mi hon mahin kituak ding hi. Khat le khat tungah thuman ding, Pasian’ kammal zui ding, Jesuh tawh nungta khawm ding cihte kihanthot kul hi (Heb. 10: 24, 25). Pasian’ kamsangte a nial mi in Pasian’ kammal a nial hi-in, Kha Siangtho zong a nial hi pah hi.\nNidang Israel mite mawhsak ding, a mawhna uh kawk ding hamsa lo hi. Ahi zongin nang le kei in i deihtelna tungtawnin i thuak gimna, mawhnate leh? Israel mite’ mawhna a kipholak mah bangin nang le kei mawhna zong kipholak ding hi leh koi bangin na thuak diam?\nKoi bangin mi khat in na hoih a it ding le a sep ding na hanthawn diam? Tua bang dingin bang masuan na nei hiam?\nKHA SIANGTHO DAHSAK: KHAWK MASA\nEph. 4: 30 sim in. Paul in thu-um mite zuih pelmawh ding bang pulaak hiam? Bangci bangin Kha Siangtho dahsak kha lo ding hong hilh hiam? Kha Siangtho dahsak cih in bang hiam?\nKha Siangtho in vanglian hatna bek hi lo-in pumpi mal nei, ngaihsutna nei hi. Tua manin dah thei hi. Ahi zongin koi bangin Kha Siangtho kidahsak hiam? I khialh leh i khialh lam Kha Siangtho in hong phawksak a, mawhna hong telsak hi (John 16: 8). Mawh maisak, hong siangsak Jesuh kiang hong paipih hi. Kha Siangtho in a siangtho dingin hong sam hi. Kha Siangtho in mawhna hua hi. Pasian cih bang mangin, ngaihsutna, kampau a kipan na khempeuh a siangtho-in i omteh Kha Siangtho lungdam hi Sianthona tawh kituak lo na khempeuh in Kha Siangtho dahsak hi. Mawhna taisan ding khensat lo-in mawhna sungah nopsaknate in Kha Siangtho dahsak hi. Tua in siatna lianpi hi.\nPaul in Eph. 4: 30 sunga a gen Kha Siangtho dahsak nunzia in nunzia kikhelma, Khrih theihtelma le kikhel khit nunzia pulaak hi. Khrih sungah nunna thak tawh a nungta mi in midangte tungah lungduai-in, itna siksanin khat le khat kituaksiamin, Kha Siangtho tawh pum khat suahna panin lungnopna ngah dingin Ama sungah cihtaknate zong pulaak hi (Eph.\n4:2, 3). Kha Siangtho tawh suakthak kikin, lutang ahi Khrih nung a zui mi in Gentile mite nun bangin nungta nawn lo ding a (Eph. 4: 17), a nunzia in Pasian lungkimsak hi (Eph. 4: 24 – 31).\nI sungah siatna khat peuh i koih leh kampau, gamtat panin kilang ding a, Kha Siangtho dah hi. Kha Siangtho dahsak cih ciangin Ama hong sianthosak ding nial, nunzia a hong khel ding Ama vangliatna sangin mawhna sungah om ding deihtel zawkna ahi hi.\nKha Siangtho in i nunzia ding hong makaih tawntung hi. Eph. 4: 25 – 31 sim inla, Kha Siangtho a dahsak gamtatnate gelh in. Bang hangin tua gamtatnate in Kha Siangtho dahsak hi ding hiam?\nKHA SIANGTHO DAHSAK: KHEN NIHNA\nPasian in Kha Siangtho a dahsak gamtatna awlmawhlo in a om kei hi. Pasian in i gamtatna bangbang hong en tawntung hi. Deihtelna, i nunzia cihte in Pasian sukha hi.\nEph. 4: 25 – 5:2 sim in. Bang sem ding hong kihilh hiam? A hong kisawl bangin nungta lehang koi bangin i nunzia a kilamdang diam? ___________________________________________________________\nItna nei-in thuman thutak i gen ciangin Kha Siangtho lungkim hi. Mawhna hangin hehin ahi zongin hehna ah khial lo-a nasep hanciamin cimawh mite huhin, midangte phattuamna a piangsak thei kampau-na, gamtatna, hehpihna nei-in, mite’ mawhna maisak cihte in Kha Siangtho tawh kituak nunzia ahi hi.\nKhristian ka hi, ci na pi Khrih kimakaihsak lo, Ama itna sungah nungta lo-in, kikhelna a nei lo mi in Kha Siangtho dahsak hi. Thuman Topa umin mawhmai ding ngen napi, thuman tawh kituak lo-in nungta-in mawhna nuam a sa mi in Kha Siangtho dahsak hi. Gamtat zia le tong hoih neihlohna in Kha Siangtho dahsak hi. Hotkhiatna thu tangko nasepna ah gamtat zia le tong hoih nawlkhin theih hi lo hi. Pasian’ tapa tanu bangin nungta-in Jesuh kilangsak nunzia in Pasian lungdamsak hi.\nEph. 4: 3, 4, 15, 16, 32 sim in. Pawlpi sungah Kha Siangtho ompihzia bang pulaak hiam? Koi bangin Kha Siangtho tawh kidim pawlpi in mite aa dingin bang pulaak hiam?\nEphesus in pawlpi nasepzia, thu-um mite pumkhat ding, Kha Siangtho tawh kipumkhat ding cihte hong hilh hi. Pasian sungah a nungta mite in khat le khat kizopkip tawh nungta uh hi (Eph. 4: 32). Pawl sungah khat le khat kizopzia ding “ kilemna in hong khihkhawmna tungtawnin, tua Kha Siangtho a na kipumkhatna uh na letkip nadingun na theih tawpun na hih un,” ci-in hong hilh hi (Eph. 4: 3). Pasian in pawl sungah khat le khat kizopzia thupi takin ngaihsun hi. Bang hang hiam cihleh thu-um mi in Kha Siangtho biakinnpi hi (1Kor. 3: 16, 17). Khrih pumpi ahi pawlpi sungah om thu-um mite khat le khat kizopzia Kha Siangtho aa dingin zong thupi hi.\nThuman theihna kisam hi (Mang. 14: 6 – 12) Ahi zongin koi bangin mi tawh na kizopzia, cimawh, kuama thusimloh mite tawh na kizopzia Pasian deihna tawh kituak mah a hiam? Kisittel in.\nKHA SIANGTHO NASEP MITSAK\n1Thess. 5: 19 – 21 sim in. Koi bangin Kha Siangtho kimitsak kha thei hiam?\n“ Mitsak” cih kammal in meikuang tawh kisai hi. Greek laimal ah Kha Siangtho pen meikuang bangin kimitsak kha thei hi, cih phawk ding hong hilh hi (1Thess. 5: 29; Eph. 6: 16). Kha Siangtho in mawhna hong theisak hi. Tua mawhna zawhna ding tha hong guan hi. Hihte nih in sianthona tawh kizom hi.\nLai Siangtho tungtawnin Kha Siangtho in a siangtho nunna hong hilh hi. Tua theihna tungtawnin Kha Siangtho in i sungah om tengin nunzia hong khel hi. Kamsangte tungtawnin Kha Siangtho in a pulaak thute i up le Kha Siangtho a mitsak nunzia tawh kipelh i hi hi (1Thess. 5: 20). Paul thu-um mite Kha Siangtho thupiakte simmawl lo dingin hilh hi. Ahi zongin Kha Siangtho nasep a hi lote sittel ding zong hong hilh hi (1Thess. 5: 21). Pawlpi in Kha Siangtho kimakaihsak ding kisam hi. Kha Siangtho mitsak loh ding zong kisam hi. Bang hang hiam cihleh Kha Siangtho bek in pawlpi a susia thei zuau thuhilh, kamsangzuau le Kha Siangtho’ nasepna hong theitelsak hi.\nKha a kici khempeuh a hoih hi lo hi. Kha Siangtho makaihna tawh Lai Siangtho in eite pai nading lampi hong vaksak hi (Late 119: 105). Thuman le zuau, kamsang man le kamsang zuau theihtel nadingin Lai Siangtho tawh sittel kul hi. Khuamial sungah meivak in i pai nading lampi hong musak hi. Tua bang mahin Lai Siangtho in zong Kha Siangtho kimakaihsakzia ding hong hilh hi (Gal. 5: 25). Ei le ei i ki-ap ciangin Kha Siangtho in thuman thutak le nunzia ding hong hilh hi.\nMi tampi in Lai Siangtho in Pasian’ kammal hi, ci-in um na pi, amau deih bangin Lai Siangtho pulaak uh hi. Tua bang mi in Lai Siangtho thuneihna a nial hi-in, Kha Siangtho in tua mi sungah nasem thei lo hi. Kha Siangtho a nei lo mi in Lai Siangtho thupi simlo, zahtak lo hi; thuman nuntakpih ding khin lo hi. Tua bang ciangin thuman hong lak hong vaksak khuavak a sumit ahi hi.\n1Thess.4: 7, 8 sim in. A siangtho-in nungta cih in bang hi ding hiam? Kisittel lecin bang ah siantho ding kisam lai na hiam?\nKHA SIANGTHO GENSIA\nMark 3: 28, 29; Luke 12: 10; Matt. 12: 31, 32 sim in. Mawhna, Pasian gensiatna khempeuh kimaisak thei ahih leh, a kimaisak thei lo mawhna in bang hi ding hiam?\nKha Siangtho gensiat mawhna thu kitelkhial mahmah hi. Mi kimkhat in hih a kimaisak thei lo mawhna cih pen Jesuh in ngaihsutna khat nei hi ding hi, ci uh hi. Mawhna khat le khat kibang lo hi. Tua bang mahin a dangte sangin guu a lian zaw om hi. Ahi zongin Pasian in mawhna kici khempeuh kih hi. “A kimaisak thei lo mawhna” in bang mawhna hi ding hiam?\nA taktakin Pasian maisak loh ding mawhna om lo hi. Ahi zongin i phawk ding thu in “ Kha Siangtho in i mawhna hong phawksak hi. Kha Siangtho in mawhna hong maisak thei Khrih Honpa-in hong um sak hi. Kha Siangtho gensiatna i cih in Jesuh hong hotkhiatna thu a nial dingin khensat hi. Kha Siangtho’ hong hilh thute le Jesuh Khrih nial dingin a khentat lungsim in Khrih le a hong hotkhiatna zong a nial hi pah hi.\nKha Siangtho gensia i cih in Jesuh Khrih langpang, Khrih um lo dingin khensatna, i nunzia in Kha Siangtho langpan ding khentatna a hi hi.Kampau hoih lo khat genkhiatna bek hi lo-in, up lo-in lungsim khauh bekbakin Jesuh nialna in Kha Siangtho gensiatna ahi hi. A laimal ah “a kimaisak thei lo mawhna” cih kammal om lo hi. I phawk ding thu in: Kha Siangtho’ nasep in mawhna hong phawksak a, mawhna hong maisak Jesuh upnopna lungsim hong guan hi. Ahi zongin Kha Siangtho’ hong thuhilhte za nuam lo-in, nial den lehang Khrih le a nasep a nial hi pah ahih manin mawhmai nading lampi om lo hi. Hotkhiat nasep a nial den mi in Kha Siangtho a nial hi-in, Kha Siangtho a nial mi in mawhna thei lo ding a, mimawh ahih lam zong kitel lo ding hi.\nJesuh a nial tawntung, Ama thugen a um nuam lo mi in Kha Siangtho langpang hi. Mawhna tawh kidim nunna in Kha Siangtho a nial a hi hi. Kha Siangtho tawh kidimin hotkhiatna thu, Khrih kitawh kipawl thute in a huzaap sangin siatna namcin a teel zaw nunna in Kha Siangtho dahsak ahi hi” Ellen G. White, Loma Linda Message, 156.\nPasian a langpan tawntung mihing in Kha Siangtho a nial, Jesuh a nial, hotkhiat nasep a nial suakpah hi. Tua bang mi in a lungkhuah mi, a mawhna kisik lo mi hi. A kisik lo mawhna mai lo ding hi. Pasian in maisak zo lo, maisak nuam lo hi lo hi. Tua bang mi in Jesuh tungtawnin mawhmai-na ngah lo ding hi. Mawhmai kei leh a tawntungin sihna hi ding hi.\nKoi bangin Pasian langpang lo, Kha Siangtho langpanglo na hihlam na kithei hiam? 1John 5:3; Romans 8: 14\nNGAIHSUTBEH DING: Mi tampi in “ka mawhna a mai takpi ding hiam” ci-in lunghimawh uh a, tua bang lunghem laiteng Pasian sungah lungmuanna nei nai lo uh hi. Pasian a muang takpi uh hileh tua bang lunghemna om lo hi. Tua bang lungsim a om laiteng Kha Siangtho’makaihna kisam hi. Jesuh’ dikna le Ama siantho-na umin, muangin, Ama hong thupiak bangin nungta-in, Khrih’ dikna hangin lungnopna le khamuanna na nei thei hi.\nPasian in a maisak theih loh mawhna i cih in mawhmai dingin Jesuh kiangah zuatnop lohna hi. Kammal khat, gamtatna khat hangin mawhmai lo hi lo hi. Kha Siangtho dahsak i cih in thuman thutak za napi, thei na pi zuihnoplohna lungsim ahi hi. .” Ellen G. White, The SDA Bible Commentary, vol. 5., 1093.\n“Kha Siangtho dahsak mawhna in kuama telzawh loh thuthuk hi lo hi. Kha Siangtho dahsak mawhna in a tawntung in mawh kisikkik ding nial tawntungna ahi hi” p. 1093.\n1. Mi khat in “a kimaisak thei lo mawhna ka nei kha hiam? ci-in hong dong leh koi bangin na dawng ding hiam? Lai Siangtho bang mun siksanin huh ding na hiam? Bang hangin upna tawh hotkhiatna kingah hi, cih thu in lamet bei mi aa dingin thupi mahmah hiam?\n2. Kha Siangtho’ makaihna a nial nunzia in Kha Siangtho mitsak hi. Na nunzia koi dinmun in Kha Siangtho nasep dal hiam? Pasian’ hong makaihna nial kha a om hiam? Koi bangin Ama hong makaih bangin nungta ding na hiam?\n3. Khat veivei i telzawh loh thute hangin i lunggim hi. Job in zong\ntua bangin tuakkha hi. Bang hangin hehna, thangpaihnate in Kha Siangtho nial hiam? Bang bang gimna tuak mah taleng, koi bangin Pasian muang zaw-in, Ama tungah ki-ap zaw thei ding i hiam?\n4. Pawl sung buainate hangin mi kimkhat in lungmangin thuman panin lampial uh hi. Hihte in bang khialhna nei hiam? Bang hangin Lai Siangtho tawh kituak lo hiam?


url: =ZOMITE KEI MUHNA PAN. Agelh ~ Rev. Neng Za Khup - Laibu Saal\nHome > Thuluui/Articles > ZOMITE KEI MUHNA PAN. Agelh ~ Rev. Neng Za Khup\nZOMITE KEI MUHNA PAN. Agelh ~ Rev. Neng Za Khup\nKEI MUHNA PAN.\nAgelh ~ Rev. Neng Za Khup\nZOMI i cih kuate ahi hiam? Zomi cih i khiatna kibang hetlo ding hi. Pawl khatte adingin Zomi cih pen Zote cihna hikha ding hi. Pawlkhatte adingin Kawlgam-a Tedimmi a kicite leh India gama Paitemi a kicite cihna hikha ding hi. Pawlkhatte adingin Tedim kampaute cihna hikha ding hi. Pawlkhatte adingin Zote, simte, Vaiphei, Gangte, Hmar, Kuki, Paite, Tedim leh Mizo a dangdangte i genna hikha ding hi. Tulaitak (nidang ciang kikhengkha thei) kei ngaihsutna pan in Zomi ka cih ciangin unau Mizo – “engnga” pau zanglo deuhteng ka genna in ka ngaihsun a, Mizo ka cih ciangin Mizoram ateng leh “engnga” pau zang deuhte genna in ka ngaihsun a, “ZO” ka cih ciangin Zomi leh Mizote khaikhopna in ka ngaihsun hi. No ngaihsutna tawh kibang khinlo ding hi. Phamawhlo hi. I ngaihsutna kikhekkhek thei hi. 1980 laikhawngin Zomi ka cih ciangin Tedimmi leh Paitemite ka cihna hi. Tu-in tua pen ka ngaihsutna ahi nawnkei hi.\nTua bangteng i genzawh ciangin i thugelh dingin a tuunkhak ding pen “Engnga” zanglote ka genna hiding hi. “Ennganga” zangte ka deihlohna hi zenzenlo hi. Mizo ka hi cih pen kei adingin haksalo hi. Gamtuam leh hong thei cianlote kiangah Mizo ka kici zellel hi. I vek in kici khinleng zong phamawh kasa kei hi. Ahih hangin tua ci thei nailo i hih manin a tamzawte pomsiamleh theihsiamna ciang tawh tutung hih thu kong gelh hi. Research bawl-a laisiamte gelh bang a gelh ka hikei hi. Thu ngaihsun nuamte leh thu ngaihsun mite ading a cithakkhuat ding tawm aom khakleh cihna tawh kong gelh ahi hi.\nZomite Leh Laipilna\nI pianna, i tenna leh i nekzonna in tulai leitung pilna leh siamna sinna lamah mite tawh khekhai kibang dingin haksatna tampi hong tung hi. I khuak Pasian in hong piakpen midangte a sang hoihlo zaw sesetuanlo hi. Tua ahih manin i minam pen leitung pilna leh laipilna tawh kisai-in i tun ding tan tungzo lo hihang. Ahih hangin a tunga haksatna i gente leltak bangmah hikei ci a zumledai phamawh salo a laipilna a zongte i omna peuhah minuai a hituanlo hihang. Tua ahih manin Zomite i hanciamna na ding khat a ka ngaihsut leitungah mitawh kiton in painuam hang, i cihleh i siksan masapen ding Laipilna lamah atam theipen in i hanciamphat ding kulsa ing. Thauvui thautang leh thagum tawh hilo in laipilna tawh midangte i zo thei bek ding hi.\nZomite Leh Sumbawlna\nI gam in lah hong zillo, kawlgam kumpi-in lah hong zillo a hih manin zomite sumbawlna-ah i kipia uh hi. I siamman leh i utman hilo in hih dingdang a omlohman hikha ding hi. Tua bang hi napi-in sumbawlna-ah zong a tuahphami theihpihzah a ahau zong om hihang. Ka gennoppen bel sumlepaai i zonna-ah hun paisa sangin citakzaw, muanhuaizaw in Pasian phawk leh zahtak takpikawm in sumzongleng deihhuai kasa hi. Banghanghiam cihleh sumlepaai zonna-ah muhtheihna ahih nakleh ci-in muhtheih muhmawh amuhsawm, zuaugen, mikhem phamawh salo, biakna lamah lah ki Pasian thu awisak mahmah sumpi bang tampi pi pia zawzen ahih hanga-lah i sumbawlna-ah siangtholoin omkha hileng kilawm hi. Tua bang pen i nutsiat ding hi.\nZomite Leh Pasian Thu\nDawi leh kau lauhna leh singbul-suangbul biakna khuamial sunga kipan khuavak hong musak Pasian ahi hi. Khristian i hihna kum 100 val paita hi. Pasian thu bang gen, bang hanga ei Khristian suak, banghang a Khristian Pawlpi om i hia cih ngaihsun a, tua i hihna hang hih tantung ding ci-a panlak sangin eima aituam pawl tuamtuam bawlin manlah hi lehang kilawm kasa hi. Pasian thu sinte’n zong paulam (excuse) a zangin – English siamnopman peuh, sum zonna ading a khawdakna peuh a azangkha zong i omkhak ding lauhuai kasa hi. Pasian thu tua banga ei-ut bangbang a, zat ding hilo hi. Pasian hehna hong tungleh kua ta’n thuakzo ding? Tua ahih manin Zomite i omna peuhah laipilna sinte, sum zongte leh nasep tuamtuam a semte’n ahi ding bang taka Pasian thu i zuih a, sem ding hong cih pen muanhuaitak leh diktattaka i sep ciangin Pasian in thupha hong pia-in, hong zangin makai leh luleban in hong zang ding hi.\nZomite Leh Leitung Vai\nMihing khat i hih leh leitungvai tawh kikhen theihlo hi. I vek sai theihhilo a, asai dinga Pasian in asap om hi. Zomite i kamsiatna mahmah khat pen gamthum – Kawlgam, Bangladesh leh India gamah kikhenkhia i hih manin gamkhat leh ki-uknakhat nei a, Paukhat leh Laikhat zang a i om ding pen thubaihlo ding hi. Ahitheilo ding cileng kikhiallo ding hi. Gam leh lei vai-ah i omna gam ciatah inntek pantheih dingdan ngaihsun a, a thuklut theithei a hampha himai dingin ka um hi. Tua dingin ah i vanzat ding omsun pen laipilna bek hi-in ka mu hi. Thauvui thautang leh thagum tawh mungeilo neilo hingeilo ding hi. Tua ahih manin Zomi nungak tangvalte aw – laipilna nakpitakin zong ni. A siampen hih sawmni. Tua hileh leitungah kivallo ding a, i omna gam peuhpeuh ah na poimawh leh mun poimawh len in vaihawmna i khut sungah i tawithei bek ding hi.\nZomite Leh Pau\nZomite gamtuam leh muntuam ah i om hangin i Zomi hihna i kepbit theihna ding pen Lai leh Pau hi-in ka thei hi. Pau tawh kisai genpak leng: I innsung pau hiam Zomipau laka khat peuhpeuh i zatte i innsung ciatah zattheihna ding koigam koigamah omtase leng zatsawm hamtang lehang bang aci tam? Tua i omna gamte pau leh lai zong amau tawh kibang a siamsawm ciat lehang tua hileh i omna gam peuhpeuhah kimikhuallo ding kuaman hong simmawh theilo ding hi. Tua banah i pau kammalzat tawh kisai-in zong, i omna gam zilin hong tuamkha ding hi. Ahihangin tuate hang kibuaisaklo ding. Amau dik, ei adik amau-adikkei ei adikkei cih sangin theihsiamsawm phot ding. Tua hileh nidang ciang kitheituahkhin ding hang a, Zopau pen Kawlpau, Bangdeshpau leh Indiapau kigawm hong hiding a pau hausapi leh a hoihpikhat hong suak ding hi.\nZomite Leh Lai\nLai tawh kisai-in ah i gelhdan spelling pen kibangkim thei pahlo ding hi. Lauloh ding hi. Banghanghiam cihleh America-te gelh dan leh Englishte gelhdan bang zong kibanglo-a ahih hang tua pen kuaman buaipihlo hihang. Kithei theilel hi. English laigelhzia pen leitungah a haksa pen leh paizia a neilo pen cileng cihtheihphial ding hi. Ahihangin sin hang a, kithei lel h]i. Tua bek hilo, kawllai, meitei lai hindilai i cihte ei Zomite adingin sikhalai tawh kibang hi. Ahih hangin sin hanga siamlel hihang. Tua ahih manin Zolai gelhdan tawh kisai-in I gelhdan ciat tawh gelhphot ding, hih dik, hih dikkei cih tamsaklo phot ding. Ei Zolai a hih nakleh sim theihsawm ding, a thugen uh theihsawm ding. Indiate zatdan, Kawlgamte zatdan, Bangladeshte zatdan ciding hang a asawt ciang kitheihtuah hun hong om ding hi. Tu laia “o” leh “ou” leh “c” leh “ch” leh “Tuu” leh “Belam” khawng buaipih –a a dikzaw hih kituh-a kigawm theihloh cih khawng pen a tunga i gensate khawng ka ngaihsut ciang keibel ka nuihza bek hi. Kigawm utlo hihang ka cilel hi.\nZomite Leh Thulela\nZomite hong gawmkhawm leh hong kaikhawm ding i pau leh laiteng a kigawmna thulela hong hiding hi. Kum sawmnih paita a ka ngaihsut tuni dong-a a sitheilo khat pen Zomite la phuakte kaikhawm in, khatvei a kikhen/print khinpahzolo peuh mah ding ahih ciang La bul 500 khawng telkhia dingin khen/print phot ding. Tua pen Zomite omna peuhah zuak/hawm ding. Tua bangin a bulpan lehang i kigawmna leh i kipumkhatna ding a vanzat poimawh mahmah khat hi dingin ka um tinten hi. Thu tawh kisai-in laibukhat peuhpeuh a gelh thei agelh zote’n gelh ding Zomite omna gamah hawm/zuak ding. Lai Siangtho pen tuletu hehu in khatzat ding pen haksa ding hi. Zomipau a Lai Siangtho omte neihsawm ding. Simtuahzel ding. English-a version tampi a ombang koihlel ding. Hihbang zong a lamdangpi a ngaihsutlo ding. Nikhat ni ciang Pasian in pha asak leh Paukhat leh Laikhat i zatkhawmtheih ding gam tuamtuamah i om hangin hong piangkhia mawhlo ding hi.\nMi tampi hih ka laigelh a simte’n hihpa thugelh bangci ahia naci kha ding uh hi. Duh thusam cihbel ka utpeuh gen hilo in i haksatna leh i buainate thei kilkelkawm in, a piangthei hetlo ding leh hahkat lehang a piangthei dingte ngaihsunkawm in hahkat in sawm lehang apiangthei ciang kong gelh hi.\nZomite’n tulaitak i phatmawh pen – Pasian athei, azahtak, diktat leh muanhuai, muhkholhna nei mi muanhuai leh misiam hangsan makai i kisam hi. I phatmawh lianpen hi kaci hi. Tua bang makai i neih theihna dingin thungen ni.\nCiimnuai Zomi Philippines (Laibu).\nItem Reviewed: ZOMITE KEI MUHNA PAN. Agelh ~ Rev. Neng Za Khup Description: Rating: 5 Reviewed By: cinpuzomi


url: =Covid-19 Update X: White House pan theihhuai (April 5) :: ZOMI DAILY\nposted on 6 April 2020 at 7:52 pm Lomkholna: News, Thomasmung, USA, World\nCovid-19 Update X: White House Press Briefing pan atheih huai thu pawlkhat – (April 5, 2020)\n– US Government Agency khat ahi Food and Drug Administration (FDA) ii Commissioner Dr. Stephen Hahn in Covid-19 natna zatui hydroxychloroquine pen emergency in zat theih nading in phalna apiakna thu April 4 ni in pulaak khia hi. Tua Hydroxychloroquine zatui pen Covid-19 natna nei te aading in Doctor ten prescription pia thei ta hi ci hi.\n– President Trump in hong tung ding nipi nih sungin Covi-19 tawh asi tampi kimu lai dingaa, State khempeuh ii Governor te tawh sepkhop theih ding thupi mahmah ding ahih na cih thu pulaak hi. Tulai tak New York, New Jersey leh Michigan state te ah natna ngah atam pen ahi hi. Akipat cil in anasia pen state nih ahi California leh Washington State te pen tu in “steady state” tungta uh hi ci hi.\n– President Trump in Covid-19 aading akizang zatang ahi Hydroxychloroquine zatang 29 million kibawlkhia ta cih pulaak khia aa, India Prime minister Modi kiangah zong US aading tang tampi gen beh hi ci in pulaak khia hi. Covid-19 natna dalna Vaccine zong Johnson & Johnson company te in bawl zawh nang ahanciam lai tak hi ci hi.\n– US State Department in gamdang ah tungaa ciah ding aham sa US gammi (US Citizen) 40,000 val pen gam 75 pan kisam kik thei hi ci in President Trump in pulaak khia hi. Tua te pen Covid-19 hangin Gam tuamtuam ah awk cip uh ci hi.\n– White House Covid-19 Task Force member Dr. Deborah Birx in hong tung ding nipi nih sung pen nakpi takin thupi mahmah ding ahih manin akua mapeuh in Social distancing leh khut sil den ding cih te aa kipan Kumpi thu piak te i man tek ding leh tu laitak pen ahih theih leh Grocery store leh Pharmacy te na leng ah zii pai ding hun hi lo aa, i inn tek ah i om tek ding hun hi cih pulaak khia hi. Covid-19 peak acih Covid-19 natna ngah atam pen hun (adawn pen) hong tung ta ding hi ci in abeisa in pulaak khia hi.\n– US gam ah Covid-19 natna do nadingin Company tampi te in amau nasep te khawl phot uh aa, Zato aading akisam van te thoh/bawl khia uh hi. Alcohol company te in Hand Sanitizer thoh khia uh aa, adang company ten zong zato van te bawlkhia uh hi. Tu in zong Kinder Industries leh Alene Candle Company te in Zato ah zat ding Face Shield te bawl kipan ta uh cih White House in pualaak khia hi. US motor company Ford in zong Zato ah zat ding Face Shield leh Ventilator te bawl kipan khin ta ci uh hi.\n– President Trump in US gam sung State tuamtuam zato te ah zat ding 300 million Khuttuam (gloves), 8 million maituam (masks), 3 million Zato puan (gowns) leh zato van tampi te ahawm khiat na thu pulaak khia hi. Tulai tak akisam mahmah huih dikna set (Ventilators) te zong State tuamtuam ah kipuak ta ci hi.\n– President Trump in tuni ciang dong Covid-19 natna test akibawl mi 1.6 million pha khin ta hi ci hi. A kimu thei lo gal do nading ahoih pen leh abun pen in social distancing leh khut sil, hand sanitizer zang cih te hi ci hi.\n– Defense Secretary Mark Esper in Department of Defense ah nasem khempeuh in 6 feet social distancing i bawl zawh kei leh maituam (mask) thuah tek ding cih thu pia hi ci hi. Abeisa in CDC leh President Trump ten zong apua lam pai khiat ciang maituam (mask) thuah ciat ding hoih asakna thu uh hong pulaak khia khin uh hi.\nUS mipil leh scientists pawl khat ten zong Coronavirus pen huih lak pan zong kilawh thei hi cih mukhia in pulaak khia uh hi. Tua ahih manin apualam I pai khiat ciang adiak diak in zii (market) I apai ciang maituam I thuah ciat ding thupi mahmah ding hi.\n– The Department of Veterans Affairs (VA) Secretary Robert Wilkie in Covid-19 hangin akisam Zato te huh nading in State tuamtuam ah Zato lupna 1,500 bawl ding geel uh ci hi.\n– Vice President Mike Pence in New York state huh ding in US federal Galkap (Zato lam) 840 kipai sak aa, adang akisam state te ah zong kipai sak lai ding hi ci hi. Michigan State aa kipan State tuamtuam ten zong Hydroxychloroquine zatui zang ta uh cih zong pulaak khia hi. US Northern Command in belh Air Force galkap leh Navy zato galkap 1,000 New York khua ah ni 3 sung ka puak dinguh cih taangko khia uh hi.\n– President Trump in Defense Production Act (DPA) power zang in 3M company te kiang ah Covid-19 do nang Zato te zat ding N95 masks te bawl sak ding in thupia aa, 3M company in zong ahi thei zah hanciam ding pulaak khia uh hi.\n– President Trump in tuni pen Christian te Palm Sunday ahih mah bangin thu umpi khempeuh leh Pastors khempeuh in hih natna gal I do zawh nading Topa kiang thu gen tek ni ci in pulaak khia aa, adiak diak in hih natna amai ah hong do sak Doctors leh Nurses te aading thu ngetna ah phawk tek ni cih pulaak khia hi. Hih Covid-19 natna pen Leitung Gam 182 ah kizeel mangta aa, I Biak Pasian in gualzawhna hong piak nading thu I nget ciat ding cih pulaak khia hi.\n– Johns Hopkins University & Medicine pan akhahkhiatna tung tawn in Leitung ah Covid-19 natna ngah mi 1,274,923 pha in asi mi 69,479 pha ta hi. US gam ah natna ngah mi 337,60 leh asi mi 9643 pha ta hi.\nUS om ei Zomi te sungah zong Covid-19 anei kiom om ta cih zong kiza ta ahih manin akuamapeuh in I kidawp ciat ding leh I innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite) Washington D.C, April 05, 2020\nPrevious: Hosanna ~ T. Sawmlian\nNext: Antang ip 1000 muibun takin zekkhawm ni ~ Lian Tuang


url: =Mi 136 atuang Boeing vanleng khat Florida luisung ah kiasuk :: ZOMI DAILY\nposted on 4 May 2019 at 1:24 pm Lomkholna: News, Sawltak, USA\nUSA, Florida State sung aom Jacksonville khuapi geinai ah aluang St. John’s River luipi sungah vanlengkhat kiasuk cih Reuters pan kiza hi. Tua vanleng pen Boeing 737 Commercial Jet vanleng namte hi a, asungah akigawm in mi 136 atuang ahihi.\nNaval Air Station Jacksonville panin thunei ahi Spokesman khatin agenkhiatna ah tua vanleng pen Friday ni in luipi sungah akiasuk hi ci’n genkhia hi. Ahi zongin kamphatna tawh tua vanleng sungah atuangkha tepen asi kuamah omlo, tuisungah tumsuklo in tuitungah laampingpeng hi.\nVanleng sungah atuang khempeuh nungta in, vanlengzong tuisungah tumsuklo hi ci’n Jacksonville Sheriff’s Office inzong Twitter tungtawn in genkhia hi. Tua vanleng pen Cuba gampan in hong lengkhia hi ci’n Air Station Spokesman inzong pulakkhia hi.\nMore: Alawmpa Indonesian Lion Air vanleng kia in sikhin himahleh amahguak mopawi bawlveve\nNaval Station Guantanamo Bay panin honglengkhia hi a, Jacksonville vanlengtual ah atuksuk ciangin vanleng ataina Runway lampi khengsuak in, luisung ah akiasuk kici hi. Hih vanleng pen bangmah siatgawpna omlo, asungah atuangkha mikhempeuh zong asi kuamah omlo in tuitungah atuahsuktheih nadingin avaihawm vanlenghawl Pilot papen thupi leh siam kisa mahmah hi. Hih vanleng tuaksiatna pen athu aki kanbehsan laitak ahihi. Sawltak #zomidaily\nPrevious: ZAM Thupuak :: 05 May 19 (UN ah Phone puakdanding)\nNext: Nupa omkhopna pen taneih nadingbek hilo hi


url: =Zomi sungah Nam vai Makaite' Nasep zia\nZoheisa kum 12 Sul Nung - I\nTulai Zomi Media le Newsgroup tuamtuam ah 1998-99 kum a kipan Zomi le Zogam a ding a nasem ding a hong kipan khia ahi Zoheisa Unit tawh kisai bang teng sem hiam? Cih dotna tampi om ahihmanin, mipi tungah report piak ding zong kum 10 val bang hong phata a, hun gawpta ahihmanin, kei theih le ciamte lai zahzah kong gelhkhia ahihi.\nZoheisa cih ciang in apawl min tawh kiding tuam hilo ahihman in Zomi Re-unification Organisation/Zomi Revolutionary Army, Zomi National Congress, Zomi Human Rights Foundation, Zomi Students and Youth Organization, Zomi Women Union, Zomi Refugee Committe, , Zomi Infomation Centre, Leitungbup Zomi Innkuan a kipan World Zomi Congress thute tawh hong kimekmat khawm ding ahihi.\nTua banah Zomi sunga United Front le Alliance tuamtuam ahi Indigenous People Revolutionary Alliance, United People Front, Political Affairs Committee of Chinland, Chin National Council cihte tawh zong hong kisai kha ding ahihi. Mualtung kipawlna ahi Ethnic Nationalities Council le Burma political movement a National Coalition of Union of Burma, National Coalition Government of Union of Burma tan zong hong kihelkha ding ahi cih, thu vuicing gelh ma in kong zasak nuam ahihi.\nZoheisa Unit (Z.U) bang ci'n hong piangkhia hiam?\nZ.U hong piangkhiatna ih gen ciang in, tua hunlai politics le Zomi dinnmun I gen masak kul ding ahihi. ZU a kihel Zomi khenkhatte pen 1988 kawlgam buai zawh cianga University le Colledge tungte ahihi. 1988 kum in kawlgam bup mipi sosang in, tua in,Zogam zong hong lawh a politics taktak mipi sungah hong lut ahihi. 1988 masiah pen Zomi sung politics taktak omlo ahihi. 1948 akipan in Zomite in politics i sai dan pen leitung huihnung le khawhun zui a mipangbeel le akaingawi mun pan politics i bawl ahihi. 1948 Zogam le Kawlgam in independence i ngah ciang in, Zomi sungah KSVP, THVP, CNU le CNC cih bang hong piangkhia ahihi.\nTua partyte in Socialism, Communism, Liberalism le Constitutional Monarchy cih bang, ideology khat peuh bulphuh a hong piangkhia hilo in, 1948-62 tan pen democracy hun ahihmanin, tua kiteelnate ah Zomi pih le asemte a ding hamphatna semzawh zah sem ding cih ngimna ciang tawh, a ding khia na hi uh ahihi. Burma pen democracy gam hilo in Socialist hiam, galkap kiukna tawh kipan pah bang hi leh, tua partyte hong om kholo ding ahihi. Cihnopna ah Kawlgam democracy tuiluang zui a tui kipek hi lel ka cihnopna ahihi.\n1962 kum khit ciang in, Burma galkap hun ah honglut in 1988 tan Ne Win I Burma Army vaihawmna hun a hihi. Zomi party teng kiphiat in Zo minam sip dide le lau thawng sa in ki om ahihi.Zomi party kiphiatte zong gampua lam ah paikhia in, galkap kumpi do ding in hong kithawi uh ahihi. Ahizong in Zomi Nationalism tawh hilo in Communist langpan ding cih thumeilet in, Anti Communist pawlpi khat Burma min tawh hong bawl khia uh ahihi. Amaikai ding in kawl politiciante mah lam en uh ahihi. 8888 lai Tedim khua ah mipi mai a thugenna ah, Pu Son Cin Lian- Chin Affairs Council Chairman lui in agenna ah ( Thual Zen gal i cih ah ) Brigadier Aung Gyi makai ding in kingak hi, ci in mipi mai ah gen ahihi.\nTua hun lai mah in Yangon University pan palai hong hawh in Mandalay siamsinte tawh limtak holim khawmna kinei thei ahihi. Tualai a Y.U palai hong hawhte pen 1. Pu Cin Sian Mung ( Ciimnuai Magazine) 2. Pu Vung Lian Mang ( YU Siamsin makai) 3. Pu Khai Mung cihte ahihi. Tua hunlai in Pu Vung za Pau Y.U Siamsinte bawl Momno editor ahihi. Hi kumte sung in Zomite maban sitcianna tampi kinei ahihi. Tuate lak a thupoimawhte taklang ni.\n1.Zomite pen Britishte khit ciang, Kawlte khutnuai ah “To” kikhel in ki om toto ahihi. Amau thusiamna tawh “To suutna” lah hong bawl ngeilo ding uh ahih ciang in, sila mah a leitung bei dong om denden ding i hiam? Cih sittelna aki nei ahihi. Tua bang ding pen khangthakte ki utnawnlo ahihi, ci in kithukim tek ahihi.\n2. Zomite pen mite politics pangbel lel na tawh “ Tosutna' kineizo ding hiam? Cih thu akisittel ciang in, hizolo e, ei le ei mah tha san a, to kisut nang in, minam politics le minam pawlpi i bawlkhiat kul ding hi, ci in , muh khiatna kinei ahihi. Ei le ei i kihuh masak bek ciang in, pasian in zong hong nungthuap nuam pan ding ahi, cih muhna kinei ahihi. Hi bang a Zomi khangthak sung ah ngaihsun daan le muhdaan khang masa tawh kibanglo in, kikhelna hong om sung in, tua hun lai laisin kumte ( academic years) pen tom thei lua in, hun hong bei ahihi.Organization taktak ki phuankhia manlo in, sang kiman in, ki khenthang ciat ahihi.\nKo teng li kizuizui cih hong theih ciang in, Pu Thomas On Sian Mung upa Mandalay Siamsin President lah ahi Pu Thang Suan Mang ( Steven Suan Mang) in khat vei mimal a ka kimuh uh ciang, Zozum kiang a, niangtui sai khat ah hong paipih in, hong taih phot zawzen a, tua khit ciang, thudang tuamtuam hong gen pih khit ciang “ Hih ka sanggampa ( Thomas On Sian Mung) le Min Thang te pawl pen na sizungzung nawn kei le cin, Americante, Mangkanggamte khong in hong huh ding, peuh ci in mawk gen pihpih ding hilo hi, amau pen naupang lai ban ah bangmah thei nailo uh hi” cih piandaan khat a hong ci mawk ahihi. Ken lah amau 2 te ki sizung hisamlo in akikumkhawm kithuahtoto ka hihlam uh, ka gen banah, sawm daan taktak National Libration Plan taktak ka kikumpih kik leh amah zong hong lunglut san ahihi. Mandalay Siamsin President aseplai a, Main ah hong hoh pahpah in ka room vuah zan tha paipai Zomite maban ding ka kikumkum ngei uh ahihi. Tualai a i kikup teng daan a semkhia ding hihang, ka cih leh Pu Suan Mang tawh athak a khut kilenna hong om thei ahihi.\nAgelh : Pu Zokhup\nZOHEISA SUL NUNG - II\nNunglam in Zoheisa Unit tawh kisai tawm khong i gelh a, a simkha tuamtuam in hong gelhzom lai-in, khangthak le mipite theihhuai thutampi om ahihmanin, hong hanciam to lai-in, cih thapiakna tampi kingah ahihmanin , kong gelh zomtoh lai ahihi. Zoheisa Unit akiphuhkhiat ciang in, nidang banglo in, nasepnate hong navak zawdeuh ahihi. Vaipuak ding alim alai khat i bawlkhiat kisam ahihciang ci-in, anuai a bang in kiseh ahihi.\nPu Kham Min Thang ( Public Security)\nUnit daan a kikaihkhawm khin ciangin, Zomi Libration Front cih min zong kivawh napi Zoheisa cih mah kizang tangpi zaw ahihi.\nHibang teng tawh hun hong paito zel a, apualam tawh kizawm ding vaihawmna tawh kituak in Shan galkapte tawh kizawmkha ahihi. Pu Suan Mang tawh ki contact kha in khat vei limtak meeting khawm ding cih akigel laitak, security hang in, ki cancel kik ahihi. Tua lai pen Shan Pawlpi khempeuh kikhaikhawm a KHUN SA makai a akoih vua le Khun Sa pen Kawlgalkaptemi na himawk in , 1996 kum in galvan khiatpih ahihmanin, Shante sung abuai mahmah laitak uh ahihi.\nTu lai a hong hatkik mahmah Shan State Army pen tua lai a kikaikhawm kik san laitak hi in, mi 200 khong bek pha in mun le mual zong neizolo a, a omlaitak uh ahihi. Tu ni in mi 20,000 bang hong pha kik theita uh ahihmanin, lungdam pih huai ahihi. Tua hun sung in ZNC organizer Pu Khual Nang ( Hong nusia sa) tawh zong kiholim mun mahmah a, aman amau vision le program tuamtuam hong kum zel ahihi. Asemkhawm hi ni in, pankhop theih zahzah pang khawm ni, ahizong in sepdaan kibanglo ci ni, ci-in ka kithukim uh ahihi.\nHibang teng tawh Kawlgalkap SPDC le Mualtung pawlpite hong kiho theih tak ciang in, NLD pen amah bek val hong suak a, politics mazang nawnlo in, muihtum dekdek phial a hong om ahihi.Aung San Suu Kyi hong suahtak ciang in them khong hing in gamlum laihlaih uh a, akimat ciang "ASSK hong khahsak un" ci in " ngeu kikai " banga kiko duakduak bek mah, a hih thei uh omsun le asiam sunsun uh ahihi. Tua ahih tawh kitonin, Mualtungmite panpihna a ngah theih nang, hanciam hong kul ahihmanin, mualtung party ahi, Zomi National Congress, Shan Nationalities Leaque for Democracy, Mon National Democratic Front, Arakan Leaque for Democracy cihte tawh khut kilen a semkhawm ding hong hanciam uh ahihi. Tuabang hong hih ciang in, mualtungmi te'n zong Federal Union ka thukim uh hi, cih NLD in apom ding ngen uh a, Aung San Suu Kyi in zong "himah hi no mualtungmite lo in, Burma pen bangmah hitheilo hi", ci in mittui kai pelhpalh in kamciam ahihi.\nTua hunlai a thupoimawh le mailam a Zomite siksan ding thukhat omlai ahihi. Tua hun sung mah in, Ceasefire group teng SPDC in zolzo hong bang ahihmanin, tua bumleh nang in, Thailand ah mualtungmi Kawl dolai pawl teng kikaikhawm uh a, Metharawtha Declaration akici mualtungmi te'n Federal Union mah kideih banah, Kawlgam pan akisam le inntuan theihna ( Right of Secession) zong akideih thu, leitung theih in hong puangkhia uh ahihi. Tua Metharawtha Declaration hong suah ciangin, Aung San Suu Kyi in zong "ka pompih hi", ci in leitung theih in puangkhia pah ahihi. Kawlgalkap SPDC zong patau in Metharawtha Declaration pen abeidong NLD le Kawlkipawlna tuamtuam, Kawlgam siat ding adeih USA le nitumgamte i tawsawnna tawh kibawl ahihi, ci in phelh saisai pah ahihi. Tua banah Metarawthah Declaration pen underground gamnuaite bawl hi in, NLD daan nuai a om party khat in support khuan omlo hi, jail ah khum theih ahi, ci in media ah khah lai uh ahihi.\nHibang hun kawmkal sungteng a hih tawh kituak in, NLD headquaters ah ceremony tuamtuam ah Zomi te ngeina le lam khong lah ding a om ciang, lawmte honkhat tangtha vakuanzel uh hih tuak hi. Aminte uh gendah ni, gamsungah omlai tampi om ahihmanin. Ka phawk lai khat ah Zoheisa Unit in zong maban ding tuamtuam geel a akibuai keei laitak, khat vei Pu Vung Za Pau(Secretary,ZNC) tawh Thingankhyun hiam? Thuwana hiam niangtuisai khatah Thang Khaw Zam tawh na tukhawm uh a, kei anaupa Suan Mang tawh hi in, agal pan " Gilbem (Jail) kikiat tuak in, adang bel phamawh kei in, Khup tepawl in Zapi ( Sepawleit) nong puak ding uh, hong mangngilh kei le uh cin maw" ci in nuipian kawm in hong ci phei ahihi. Unau ahih uh hang sepnopdaan kibanglo in, ahizong in kihual veve ka hi uh hi.\nHih mun ah Pu Vung Za Pau thu tawm genleng amah pen ZNC akiphuan cil a kipan, a napang den khat ahih banah, 88 zawh sang kihongkik ciang zong, Yangon Siamsin ah nakpi mah in mala a, makai banah Momno founderte lak ah zong kihel ahihi. Sang azawh ciang in, Korea gam ah vapai in sumlom tawh hong ciahkik ahihi. Anu le pa teek Yangon ah samsuk a innsaap pih a omlai tak uh ahihi. Korea sumlom tawh om lihliah kimlai, ZNC makai, kuama kithuahpih ngam nawn mel loh Pu Cin Sian Thang kithuahpih kik in, vaituamtuam ah nungthuap kik ahihi. CRPP- Committee Representing People's Parliament kici, kawlgam MP teng in thuneihna apiak uh, committee bawl ding abuaipih san laitak uh hi in, kawlgalkap in zong nak nungzuih mahmah ahihmanin, alauhuai mahmah dinmun ahihi.\nPu Suan Mang bang in hong genkik ciang Sitnipa le ka u Pau pen amai ah pai in thukikumkhawm keei, anung ah Pu Khual Nang in sitnipa bag khai kawm in zui khaukhau in, ci in ciamnuihna in gen thei zel ahihi. Suan Mang in agen khat ah " Khatvei Sitnipa tawh ka U Pau tawh innsungah hong lut lian pen, kapa ( Siapi Ngen Za Dal) in no pawl bangci, navai uh nai dekdek ta lo maw? acih leh " A ! nai dekdek ta e, them bek in sam lai ei, na ngaklah kei vo" ci in dawngkik uh , ci in Suan Mang in gen thei zel ahihi. Cihnopna ah Siapi Ngen Dal pen tua hun in damlo apumpi langkhat nasa a, thum damdam a om ahihi. Amuan pen le akingakna ahi, Pu Vung Za Pau lah Korea pan aciah ciang, sumbawl paibawl semlo ban ah hamphat nang om kilkelo ZNC Pu Cin Sian Thang tawh kithuah niloh mawk ahih ciang a, heh ding lah hilo , alungbel kham mahmah hihtuak ahihi.\nDeihsakna le Zahtakna tawh,